qundao/data-zh-poetry huggingface dataset:
靖康迎駕行
作者：鄧肅
朝代：宋

女真作意厭人肝，揮鞭直視無長安。
南渡黄河如履地，東有太行不能山。
帝城周遭八十里，二十萬兵氣裂眥。
旌旗城上亂雲煙，腰間寶劍凝秋水。
雪花一日故濛濛，皂幟登城吹黑風。
我師舉頭不敢視，脫兔放豚一掃空。
夜起火光迷鳳闕，鉦鼓砰轟地欲裂。
斯民嗷嗷將焉之，相顧無言惟泣血。
僕射何公叩龍墀，圍閉相臣臣噬臍。
奇兵化作乞和使，誓捐一死生羣黎。
遊談似霽胡帥怒，九鼎如山疑弗顧。
郊南期稅上皇輿，截破黄流徑歸去。
陛下仁孝有虞均，忍令胡騎聳吾親。
不龜太史自鞭馬，一出喚回社稷春。
虜人慕得猶貪利，千乘載金未滿意。
釵鈿那爲六宮留，大索民居幾卷地。
六龍再爲蒼生出，身磨虎牙恬不恤。
重城突兀萬胡奴，杳隔鑾輿今十日。
南門赤子日駢闐，爭掬香膏自頂然。
忿氣爲雲淚爲雨，漫漫白晝無青天。
太王事狄空金帛，坐使卜年踰八百。
天聽端在民心耳，蒼蒼誰云九萬隔。
會看春風擁赭黄，萬民歌呼喜欲狂。
天宇無塵瞻北極，旄頭落地化頑石。
靖節先生祠下
作者：鄧肅
朝代：宋

五柳歸來昔陶公，七閩召還今鄧子。
不將出處作殊觀，便了陶鄧無生死。
題吹衣亭
作者：鄧肅
朝代：宋

馬上衣衫涴塵土，斂板權門腰傴僂。
冷風天上呼不來，厚顔如甲汗如雨。
星郎高韵凌雲烟，天籟喚歸酌流泉。
人間熱惱醺不到，亭上鶴衣飄欲仙。
君方醉樂人愁絕，何如御此登天闕。
叩天借取衣上風，吹下九州作春色。
題天慶觀
作者：鄧肅
朝代：宋

真人躡身凌紫霞，下憫濁世長咨嗟。
崇樓傑閣耀金碧，開闡至道非雄夸。
仙茅連山可度世，守此規規如井蛙。
靈雲一笑萬事畢，到今福地空桃花。
題枕碧閣
作者：鄧肅
朝代：宋

清流繩斷炎洲境，松響挾將寒意來。
坐上逸情留不住，欲隨風月過蓬萊。
題梅齋
作者：鄧肅
朝代：宋

江邊蘆葦風颼颼，東君一點破寒愁。
窗間疏影橫春瘦，枕上冷香尋夢幽。
夜半竹折驚殘雪，醉起捲簾千山月。
肺腑洗空龍麝腥，落筆天香鬬清絕。
題步瀛閣
作者：鄧肅
朝代：宋

玲瓏畫閣入鴻冥，隱約鴻冥入太清。
紫氣氤氳隨去步，青霞杳靄逐行旌。
桃花浪透三山近，龜角屏高七朵橫。
解逐梅仙在塵世，誰知塵世有蓬瀛。
題顯親庵謹次嚴韵
作者：鄧肅
朝代：宋

寒蘆敗葦秋風嚴，魏紫姚黄春色妍。
誰能不隨天地轉，開闔自我古無前。
秋花忽從三月盛，引得好詩來相慶。
爲見漫空兒女姿，義氣稍回君子正。
我頃失魚緣鈎直，抱璞未酬不須泣。
天生我輩豈偶然，但驅百怪歸篇什。
慚愧梅仙情最親，期我看花三省身。
已趁春風聊一笑，更倣秋霜不改春。
風雨損荔子
作者：鄧肅
朝代：宋

前日雨聲如隕石，昨日風狂退六鷁。
荔子吐華漫如雲，結實定知無十一。
南來無以慰愁煎，端期一飽果中仙。
山頭看花日千轉，默想香味空流涎。
事類翻羹慎勿恤，風雨在天非人力。
要及豐年天下同，那爲海邦私一物。
飛螢
作者：鄧肅
朝代：宋

谷雨已十日，不散陰雲頑。
夜風翼腐草，借光蒲葦間。
往來自相照，似欣天地寬。
何時東方白，紅日開雲端。
鳳池小飲
作者：鄧肅
朝代：宋

北山知有出郊心，爲霽春寒十日陰。
水石本爲遷客共，一枝端欲寄深林。
鳳池小飲
作者：鄧肅
朝代：宋

愁見孤城萬馬屯，山行飄若出塵樊。
臨池想鳳心皆妄，據檻觀魚道更尊。
笑吸百川淋酒渴，旁看三峽倒詞源。
人生適意須觴詠，世事升沉不足論。
黄楊巖
作者：鄧肅
朝代：宋

石壁巉巖驚鬼劃，異草幽花鎖春色。
羣山迤邐不能高，突兀獨磨霄漢碧。
芒鞋千尺上崔嵬，手摘星辰脚底雷。
撥破烟雲得洞戶，醉眼恐是天門開。
入門嵯峨森紫玉，冷風吹面天香馥。
箕踞胡床揮麈尾，萬指未充空洞腹。
我因避地訪名山，扁舟夜渡沙溪寒。
辛勤博此一笑喜，太平猶在水雲間。
猛將今無三角虎，狐狸晝號鰍鱔舞。
靈巖知有老龍藏，挽出人間作霖雨。
鼓腹謠
作者：鄧肅
朝代：宋

當時大鑊四十石，餡粗如柱餅八尺。
飽食起來舞金剛，揮戈天上駐斜日。
底事年來到骨窮，炙蒲脯苔誑腹空。
鬬牛一飯期五日，一半又聽闍黎鐘。
啄腐吞腥將日削，天公作意殊不惡。
十圍漸化楊柳輕，因馭冷風上寥廓。
鼓腹謠謝許令
作者：鄧肅
朝代：宋

東坡不戀二千石，却羨黄州芋徑尺。
一飽何妨作許難，千古光芒貫白日。
我生不暇哭途窮，入戶青錢轉手空。
肉食不容久青瑣，齒牢但可叩天鐘。
許侯詩成謝斲削，飛流來洗徐凝惡。
開緘百里已生春，九州更賴此心廓。
龍興避難
作者：鄧肅
朝代：宋

傍山怪石如蹲虎，絕頂去天無尺五。
却披叢棘下山腰，丹碧照空飛棟宇。
道人養道厭塵勞，避世只嫌山不高。
那知行空老曼倩，竊食不遺王母桃。
松檜參天門晝閉，碧玉擷蔬飯炊雪。
百年冷坐無車音，一旦偕來真惡客。
當知喧寂無殊觀，出世何妨在世間。
能致吾人師作古，龍興今日始開山。
題巫山瞻華亭
作者：鄧諫從
朝代：宋

崚嶒玉削三千丈，翠潑嵐光冷相向。
風含太古雲氣長，變化溟濛紛萬象。
陰晴一日具四時，天籟壑深虛自響。
神山娟妙擢群參，錦繡鋪張獻奇狀。
蟠根積鐵匯百川，龍矯蛟翻饒跌宕。
勢連三楚此開國，故壘荒宮带溪瀼。
樓臺井邑老風烟，環珮清聞駐仙仗。
竹林風味便讀易，久與江山爲輩行。
鳴絃餘暇豁心眼，戲著飛闌雲雨上。
爽明自可達壅蔽，野獲又何勞草創。
政和民氣長似春，景迥心平過於掌。
征鴻明滅志何杳，黄鵠追隨意尤放。
當年李杜經行處，太史銀鈎刻青嶂。
寶刀珠瑟出耕墾，曲水纖腰迷草莽。
牢盆古隸雜秦篆，飛動閒摹永平樣。
珊瑚交柯炯不蝕，髣髴將軍勳業壯。
英雄繁盛隨流水，時有竹枝賡牧唱。
孔泉文物起騷經，國色明妃守孤尚。
我家峨眉紫翠間，爲愛奇峰甘蒟醤。
秋風野水憶絲蓴，擊汰夷猶理烟榜。
送林道士歸茅山
作者：鄧道樞
朝代：宋

多載事茅君，麻衣與葛巾。
眼知人貴賤，心鍊己形神。
丁甲常爲使，王侯不得臣。
華陽歸洞晚，芝草幾回春。
句
作者：鄧遠舉
朝代：宋

翠雲卧石千巖冷，黄葉呼風萬里秋。
梅氏梅樓
作者：鄭上村
朝代：宋

山雲樓頭徹夜明，天風吹下讀書聲。
勸君莫把離騷讀，見說梅花恨未平。
碧玉軒
作者：鄭丙
朝代：宋

長安回首遠如天，解榻祇園百病痊。
身世本來如寄爾，佛僧同住更悠然。
篔簹千採不受暑，巖桂一枝或自妍。
長與高人伴幽獨，粥魚齋鼓度流年。
南龕山
作者：鄭之才
朝代：宋

一本修柟出萬蓬，挺生綿邈尚誰窮。
胡爲壯烈思嚴老，雅愛甘棠學召公。
惟德自應存庇蔭，企賢那不念英雄。
要知遺躅傳無盡，時聽龕崖度遠風。
巖桂花
作者：鄭仲熊
朝代：宋

天公憐我太岑寂，每歲殷勤兩度開。
收拾落英將底用，博山香裏薦清杯。
北園送關簡州分得古字
作者：鄭伯熊
朝代：宋

我歌白雲篇，送君水雲浦。
歌罷水雲寒，佇立聽鳴艣。
江湖昔在手，短簑釣煙雨。
軒裳誤羈馽，濫趨羣玉府。
朱墨浪自妍，筆削竟何補。
高鴻墮秋枕，歸夢紛莫數。
著鞭輸子先，寤歌獨懷古。
中年况作別，心事復誰吐。
故人分龍符，江色映修組。
話舊定何時，新知日旁午。
句
作者：鄭伯熊
朝代：宋

胡牀倚春風，池亭自花柳。
問津樓
作者：鄭伯熊
朝代：宋

周道直如矢，亡羊古無有。
利欲蝕本心，眼花大如斗。
適燕南其轅，之越乃北走。
四海阮嗣宗，臧否不掛口。
一慟激流俗，新荑發枯朽。
斯人向千載，此意誰復剖。
問津非名樓，端以覺蒙蔀。
四月十四日至廣陵
作者：鄭伯熊
朝代：宋

春歸村塢綠陰迷，又向山腰轉馬蹄。
收盡雪芳猶採擷，割殘雲穗再扶犂。
鄉謠到處無音律，野飯黄昏只筍虀。
惟有客愁消不得，隔溪篁竹子規啼。
婺舟道中
作者：鄭伯熊
朝代：宋

筍輿時得並溪行，溪水秋來似鑑清。
仰春雲山勞眼力，臨流照眼却分明。
枕上
作者：鄭伯熊
朝代：宋

飄風不崇朝，驟雨不終日。
清寒入絺綌，御袷有餘鬰。
天時不能調，人事那可必。
清燈耿孤窗，萬籟助飀飄。
憂愁從中來，起坐髮屢櫛。
丈夫屬有念，功名乃餘物。
突兀萬間屋，此意何時畢。
長吟答寒螿，四壁轉蕭瑟。
次韵陳倅瑞巖之什
作者：鄭伯熊
朝代：宋

詩到南昌老更奇，固知流派自江西。
滕王閣下秋濤壯，孺子堂前春鳥啼。
我似癡蠅思驥尾，君如野鶴趁雞栖。
十年翰墨元猶白，不識微言爲指迷。
清畏軒
作者：鄭伯熊
朝代：宋

樹蕙餘百畝，藝蘭當路岐。
清風一披拂，香氣無不之。
紉爲楚纍佩，辱我幽靚姿。
小草生澗底，雨露無恩私。
不入兒女玩，歲晚得自持。
所以古君子，清德畏人知。
過萬年山望羅漢嶺上大松
作者：鄭伯熊
朝代：宋

蒼髯白甲老煙雲，萬木叢中獨挺身。
一柱擎天須此物，執柯它日屬何人。
黄巖縣樓
作者：鄭伯熊
朝代：宋

飛甍鬰崢嶸，萬井交錯綜。
俯仰各有則，靜以御羣動。
平時心匠微，斤斧袖不用。
少施見其餘，規畫已驚眾。
姬公昔營洛，道德作梁棟。
東家有餘材，鳳衰無復夢。
帝方議明堂，行矣與君共。
和夏日國清塘泛舟
作者：鄭伯玉
朝代：宋

三篙摇漾綵帆輕，勝賞寧辭遠郡城。
水滿人如天上坐，波澄舟在鏡中行。
都無暑氣侵衣袖，時有荷香入酒觥。
野老岸前爭擁看，知公威霽不喧驚。
和王太傅游國清塘
作者：鄭伯玉
朝代：宋

寒日一觀眺，四天雲色稀。
水風迎棹起，沙鶩背人飛。
玉縷鱸新膾，金膏蟹正肥。
斜陽促歸旆，那得戀漁磯。
宿僧寺
作者：鄭伯玉
朝代：宋

亭宇無塵落葉天，西風一榻稱高眠。
夜深更愛松間月，破碎清光落枕前。
清明林下
作者：鄭伯玉
朝代：宋

遊絲百尺飛到地，野蝶尋春有狂意。
一番輕雨洗梨花，啼出玉真無限淚。
老夫不入少年場，直向南軒亭午睡。
覺來歷省夢中事，却憶邯鄲枕中記。
綠野亭·其一
作者：鄭伯玉
朝代：宋

二月池邊景色好，天與人意相怡融。
鵝毛絮輕颺晴日，鴨頭波暖摇青空。
幽鳥間關變新哢，高花亂旋飛斜紅。
樽前忽爾感時節，酌酒醉倒酬東風。
綠野亭·其三
作者：鄭伯玉
朝代：宋

吾愛高秋亭上望，水風凉澹愜幽情。
山形左右互拱揖，海氣旦暮多陰晴。
西疇農歌罷亞熟，北埭漁唱滄浪清。
人生得酒且自適，何必身後立空名。
綠野亭·其二
作者：鄭伯玉
朝代：宋

雨過黄梅夏將半，園亭清灑如山家。
白鳥窺魚立閒暇，紅蜓弄水飛交加。
垣衣重重長舊暈，萱草節節含新花。
薤葉簟凉一就枕，起來日抱西山斜。
綠野亭·其四
作者：鄭伯玉
朝代：宋

路出煙村俗駕少，江天落莫憎寒威。
依依壺嶠草樹變，藹藹海門煙火微。
日脚下時一雁度，風頭起處雙鴉歸。
却擁殘爐撥灰坐，冷煖世途空險巇。
遠亭
作者：鄭伯玉
朝代：宋

亭勢孤高映小池，盤盤一道出林霏。
平誅巖腹草茅盡，直望海門煙火微。
樹石滿前供勝賞，溪山無處隠清暉。
宣城麗句人爭誦，珍重陽春和者稀。
和清卿雪溪泛舟晚登華蓋亭
作者：鄭伯英
朝代：宋

滿江風雨釀清愁，坐嘯烟波一葉舟。
目送飛花千里去，身隨空碧一鷗浮。
兜羅世界成游戲，欵乃聲中自唱酬。
試問剡溪回棹客，可能乘興上南樓。
放龜
作者：鄭伯英
朝代：宋

城中有四靈，麟鳳神龍龜。
鳳翔兮千仞，麟兮不可羈。
天用莫如龍，在在風雲隨。
拙哉老督郵，何時列於斯。
浪言蓮上巢，甘作牀下支。
牀支木爲辱，刳剔良可悲。
陂塘溢春水，爬沙闖晴曦。
漁師捨網罟，掇取如拾遺。
解甲伏碪砆，哀鳴極嗚咿。
卜師更安忍，鑽灼無完肌。
有身不自靈，昔聞今見之。
百金出敝楮，駢首還清漪。
千歲善保汝，左顧非我期。
願言貽日者，吉凶訪藂蓍。
清明泛舟
作者：鄭伯英
朝代：宋

風雨連朝忽轉晴，天還著意作清明。
簿書共了公家事，尊酒聊酬我輩情。
花却餘寒紅尚瘦，柳融初日黛猶輕。
一年春事纔如許，又作明朝祓禊行。
石橋煎茶
作者：鄭伯英
朝代：宋

白髮青衫故倦遊，何人能辦釣鼇鈎。
却逢大士開青眼，現出茶花五百甌。
自新昌入天台
作者：鄭伯英
朝代：宋

升高無過胡孫擂，行險勝於老鼠梯。
何事將身來試此，要參大士石橋西。
中秋登青原臺
作者：鄭作肅
朝代：宋

去年中秋節，鄰州正弄兵。
羽檄方四馳，酒觴難一傾。
今年當此日，往事久已平。
不但櫜弓矢，又復見豐登。
桂魄十分滿，暮容千里晴。
節物向人好，江山入眼明。
羣峰翠靄鬰，靜練秋光澄。
霜竹裂石響，焦桐號鐘清。
嶪嶪高臺上，飄飄欲雲凌。
矯首宇宙寬，顧影塵滓輕。
今夕定何夕，此身非幻身。
謂言坐中客，不飲若爲情。
上曹大夫
作者：鄭俠
朝代：宋

客從南英到掲陽，十有五年困長道。
囊資空竭奴僕愁，氣象塵埃顔貎老。
天矜窮悴幸有緣，太守曹公看客好。
孤舟薄艤即趨門，一笑相迎見懐抱。
道途險易人佚勞，俄頃咨詢無不到。
旌軒雍容屈臨顧，袖出緘封相燕勞。
舍舟東溪宅西湖，西湖風光畫不如。
是日佳筵在連理，賓從翕集何舒徐。
大斗所酌真醍醐，珍肴異果瓊瑶鋪。
巨觴？灔巡數勸，惟恐不醉非賓娛。
别有芙蕖對芳席，五幹十花圖在壁。
萬龍齊幹玉森森，回看華軒籠翠碧。
熙熙臺上柳青青，衆樂亭前松植植。
爾乃盤桓四十日，尊罍時展情無斁。
不知海內爲主人，幾人似公真好客。
觀公政治誠有倫，合居廊廟居海濵。
子厚在桺南蠻欣，文翁在蜀西鄙馴。
天心帝意誠念遠，故爲遠俗迂良臣。
願公不日居陶鈞，大開東閣羅冠紳。
烹庖鼉龍脯麒麟，布被底下卧平津，天涯地角盡陽春。
上知郡承議
作者：鄭俠
朝代：宋

至樂之性長自餘，世物莫得而榛蕪。
陰陽變化在舒慘，千里豈足勞建除。
憶昔僣侈擅一隅，瓊宫貝闕粧金珠。
窮奢極靡相傾奪，所不可道矧可書。
天清地寧聖神出，蕩蕩一化渾太虗。
頽基故址盡荒草，往往狐兎来爭居。
魚書虎符若郵傳，幾人到此圖安舒。
譚公賢明大國後，寶璞豈肯彫璠璵。
拂除荒穢出夷曠，茨茅墩瓦從古初。
璧書齊丘儉化論，譬如論海先河渠。
千古興亡一端夢，逍遥巾氅日裕如。
有客登亭見施設，笑殺瑣瑣誇瀛壺。
上蘇端明·其一
作者：鄭俠
朝代：宋

聞說天南受賜深，傳方施藥每揮金。
看天風格樽前態，妙國胸懐枕上心。
草木亦蒙銓品力，山川難載頌歌音。
如今收拾知何用，衣被華夷有傅霖。
上蘇端明·其二
作者：鄭俠
朝代：宋

昔向東坡覽古文，長嗟簡策鎻風雲。
那知日月歸元首，立見夔龍遇放勛。
夷夏生靈真久困，聖賢膏澤有前聞。
帡幪天地期功業，妙畵奇書請暫焚。
仲常龍圖自廣中移帥閩·其一
作者：鄭俠
朝代：宋

去年牙戟海邊城，空望門闌涕泗橫。
今日去旄東嚮夢，那知高纛此中迎。
豈非丈席諧瞻對，亦似雲衢有否亨。
十有餘年想諄誨，更期朱玉似河傾。
仲常龍圖自廣中移帥閩·其二
作者：鄭俠
朝代：宋

惠茲政化及民功，內外聲稱有古風。
五嶺山川情正黮，七閩桃李意先通。
大明繼照天衢闢，重德還朝衆願同。
早晚皇穹順輿議，老人星在玉堂中。
仲常龍圖自廣中移師閩
作者：鄭俠
朝代：宋

節鉞依前向釣臺，祥煙喜氣兩崔嵬。
民思父母無窮已，天借星辰有去回。
千里袴襦還衆煖，三山樓閣爲誰開。
須知道路先騰說，又見清凉古佛来。
元符放還謝英守何智翁
作者：鄭俠
朝代：宋

僦屋平山至典衣，来時便作十年期。
豈知未報歸餘閠，早有潜吟送别詩。
聖主恩仁天地力，明公憐念父兄慈。
征鞍擬待春和煖，催促行裝願少遲。
六鐶助潮士鍾平仲納官輙辭贈以詩
作者：鄭俠
朝代：宋

掲陽繁富州，鍾子閈城閈。
怡然保清操，不與世俗換。
豪家富廪庾，鼠雀嫌陳爛。
鍾子無田園，斗糴供晡旦。
甲第闢公門，奴僮立如雁。
鍾子無使令，其子供靧盥。
無妻備組紃，無婢奉炊爨。
市屋十數椽，廛商是隣畔。
暝陰滋蠧蝕，飛屑落几案。
炎蒸鬰不通，揮扇尚流汗。
絃誦不輟音，學海窮瀰漫。
文章有星斗，胸臆藏璀璨。
何殊盛衣冠，而坐於塗炭。
下藥百十包，蟲腐皆逾半。
經年無人顧，蛛網潜滋蔓。
苦李十數株，採摘亦素幹。
此外乃一無，兒女不蔽骭。
固非人所堪，隨分亦侃侃。
何意官物租，添輸告踰貫。
太守爲學校，芹茆思樂泮。
買田垂萬年，供給期無岸。
誰人不樂輸，我獨無計辦。
此時私愁憂，幾至方寸亂。
我身困長途，脫身自投竄。
聞此心惻然，不覺潜浩嘆。
六鐶聊助君，鷺股難廣獻。
聊欲分子憂，使免頻勾唤。
知子謂子貧，不知謂矜慢。
斯則朋遊愆，此時那可斷。
子猶重辭讓，揖拜如戰汗。
急取慎勿辭，六鐶如六萬。
再到吳子野歲寒堂
作者：鄭俠
朝代：宋

再到歲寒堂，仍登歲寒閣。
閣上與堂前，物物皆如昨。
鉄幹偃虬龍，雲峰自巖壑。
文章有神力，璧笥光彩錯。
主人歲寒翁，古意何淡薄。
山肴具樽酒，忻喜爲我酌。
高論冩胞懐，千弩射鯨鱷。
速悟有寶龜，靈通非火灼。
辯議恣酬荅，亦以資笑謔。
想翁賓去後，前扄徐徐鑰。
萬卷羅目前，舒卷良自若。
盛暑一榻風，祁寒一爐藥。
翛然去與来，一個無住着。
我亦淡泊人，世味聊咀嚼。
無種不取嘗，畢竟何美惡。
但聞歲寒風，便覺世齷齪。
今兹翁如龍，看彼皆尺蠖。
今兹翁如鴻，視彼皆籠縛。
故願歲寒翁，高收歲寒脚。
踞坐百千年，看春華秋落。
無令木石心，長笑人脆弱。
出御史臺
作者：鄭俠
朝代：宋

萬險千艱六出身，如今也得避囂塵。
須知從此寒原上，有個行歌拾穗人。
古交行
作者：鄭俠
朝代：宋

大海有時竭，此心瀝不乾。
厚地有時坼，此心無裂文。
持此以相照，百鍊青銅昏。
用此以相惠，貝璧黄金盤。
覿面有餘歡，背面無間言。
德義以相高，慶譽以相先。
千古似一日，萬里如同筵。
此爲金石交，誰與知者論。
句
作者：鄭俠
朝代：宋

未言路上舟車費，尚欠城中酒藥錢。
同子忠上西樓
作者：鄭俠
朝代：宋

偶因送客上西樓，共愛佳城枕海陬。
雁翅人家千巷陌，犬牙商舶數汀洲。
風吹細雨兼秋凈，雲漏疏星带水流。
獨有單親頭早白，迢迢東望不勝愁。
和叔粲滄浪亭
作者：鄭俠
朝代：宋

高亭殖殖水冷冷，笑指鷗鳬坐晚汀。
遠不聞聲千櫓去，矯如爭秀數峰青。
煙雲窗牖紛紛雨，露月蒹葭點點星。
最好歸輿擁雙璧，笙歌燈火照仙屏。
和子京霜字見寄
作者：鄭俠
朝代：宋

秋深園圃雖無雨，晚歲頭鬚自有霜。
身事無功且人事，酒囊餘地乃書嚢。
寒雅嘯侣鳴喬木，粉蝶成圍過矮墻。
對此每思良友伴，幸時来訪浣愁膓。
和孔義甫送謝丈致仕
作者：鄭俠
朝代：宋

公本神仙人，眸子如點漆。
少年富詞學，胸府羅星日。
千鄰告饑糴，靡不售所乞。
清時登膴仕，直以名駕實。
非若勢利徒，志意隨纓紱。
舜立臯益来，文興閎泰出。
遼遼天地間，千載兹會一。
神皇真聖神，羣策期盡屈。
何意羣慮卑，惟思進身疾。
然否差毫厘，愁寃騰萬室。
天聰竟下聽，罪已逾帝乙。
公時如巨龍，盤泊蝦蠏窟。
孰不念澤施，天人共欣懌。
寧知未艾服，懇懇乞骸骨。
不免使衆疑，爲高至遺物。
應思世役役，耽狥窮終没。
寕殊雞與鶩，一飽歸罝罻。
囗囗聞風清，是甘守圭蓽。
和孟堅二月晦同出城·其一
作者：鄭俠
朝代：宋

花柳接重闉，三分破二春。
江梅初弄雪，壟麥旋收新。
纓紼嗟塵事，農桑羨野民。
暫陪遊樂乘，此日是何辰。
和孟堅二月晦同出城·其二
作者：鄭俠
朝代：宋

城中未必悶，出郭喜還生。
濃淡山原氣，高低溪澗聲。
鳴棊振幽谷，把酒聽流鶯。
疏曠還隨分，何須學步兵。
和李天與秀才
作者：鄭俠
朝代：宋

西塘老人唤回翁，愚惷無他生所鍾。
簧鼓不聞非耳聾，形器不涉非無蹤。
盡傷萬類物所蒙，圭璋貝璧矜昻顒。
瑣屑之私背大公，塵埃蔀明荆塞胸。
宜厚而薄歉爲豐，奚以經濟躋和冲。
王功曰勲民曰庸，勲誰烈烈庸誰同。
掊夷劓奪祈爵封，若人無所用其忠。
扣天惟兹冀祖宗，願一更改由大通。
雪霜巖巖有高松，羅網密密皆去鴻。
此身萬死非災凶，生隨螻蟻氣蜺虹。
共追太古還醇醲，不忍生置爐鼎中。
聖德如天非世逢，迨兹白髪猶顓侗。
圭刀爲活羣賈傭，何乃紫木臨身宫。
地不愛寶人来共，威儀黨黨君子風。
袖中球琳来相從，手搜明珠心益恭。
偉哉斯人空不空，其中宏深外雍雍。
淡交庶幾寧鄙衷，箇中自古無蛇龍。
和英州太守何智翁次韻馮仲禮麻江橋·其一
作者：鄭俠
朝代：宋

疊石梁空太守賢，一年功力倍千年。
惠從今日流終古，智是當時决九川。
有競輪蹄何雜沓，無情風月亦流連。
紅燈焰焰三更市，從此吳江不直錢。
和英州太守何智翁次韻馮仲禮麻江橋·其二
作者：鄭俠
朝代：宋

一带危橋接市廛，春成冬壞幾多年。
誰驅巨石如填海，化作長虹下飲川。
白水曉寒孤洞杳，紅燈夜午萬珠連。
清風明月如堪買，且問如今直幾錢。
和荆公何處難忘酒詩
作者：鄭俠
朝代：宋

何處難緘口，熙寧政失中。
四方三面戰，十室九家空。
見佞眸如水，聞忠耳似聾。
君門深萬里，安得此言通。
和蔡公上巳
作者：鄭俠
朝代：宋

愷悌侯藩修禊事，風流草木薦天香。
使君喜爲民行樂，擬築春光作舞塲。
大水除廳前小屋
作者：鄭俠
朝代：宋

庭下新来不掩門，洒然無復舊時喧。
小鋤輕瓮從兹起，無補清時合灌園。
季冬桃花
作者：鄭俠
朝代：宋

真宰終無妄，元和豈有偏。
如何洞天蕋，開向雪花前。
遊騎雖然閴，紅芳亦自鮮。
惟應祝融氏，偷竊翫餘年。
孤嶼亭
作者：鄭俠
朝代：宋

峰巒何迤邐，天際相依倚。
如何是孤嶼，獨立澄明裏。
宴十五約重陽飲患無登高處
作者：鄭俠
朝代：宋

道義相歡勝飲醪，况添流雪見承糟。
卧籬一醉陶家宅，不是龍山趣也高。
幽居
作者：鄭俠
朝代：宋

蕭條深巷寄門墻，城郭村居事異常。
石展地衣三藥徑，錦圍天柱十花檣。
幽禽隔樹鈎膠語，異草揺風合和香。
不覺冬歸與春到，但知無事日偏長。
忘機亭
作者：鄭俠
朝代：宋

鳬鷗近隼旟，亭陰戲魴鱒。
我自無機心，忘機成戲論。
教子孫讀書
作者：鄭俠
朝代：宋

水在盤盂中，可以鑑毛髪。
盤盂若動揺，星日亦不察。
鏡在臺架上，可以照顔面。
臺架若動揺，眉目不可辨。
精神在人身，水鏡爲擬倫。
身定則神凝，明於烏兎輪。
是以學道者，要先安其身。
坐欲安如山，行若畏動塵。
目不妄動視，口不妄談論。
儼然望而畏，暴慢不得親。
淡然虗而一，志慮則不分。
眼見口即誦，耳識潜自聞。
神焉黙省記，如口味甘珍。
一遍勝十遍，不令人艱辛。
權府黄叔粲朝奉雙門落成之會有感而作
作者：鄭俠
朝代：宋

鳳管鸞絲徹太清，雙門今日落功成。
一州壯觀新樓好，千里欣歡太守名。
已見聲華逾綵絢，更期中外倚端平。
詳風瑞雨年年事，海角天涯似此城。
次孟堅初冬晴和見梨桃二花作
作者：鄭俠
朝代：宋

十月南天尚暑襟，幽花何怪動清吟。
半扉素蕋呈修徑，幾朶夭紅出茂林。
地借小春回暖氣，日勻疏影轉輊陰。
惟應幕府多才俊，不負行臺醉賞心。
次張君舉秀才
作者：鄭俠
朝代：宋

長風清洒翳天塵，捧出重光耀世輪。
龍衮未温當扆坐，鳳書先軫向隅人。
一緘符命来差緩，四尺先墳夢已頻。
衰老將何報明主，雪霜柯幹艸莱身。
次張子京遊天王湖作
作者：鄭俠
朝代：宋

湖上遲遲不忍還，談玄清徹幾重闗。
旋嵐野馬皆歸靜，逝鳥潜魚各自閒。
墜果露巢秋後樹，淡煙斜日晚来山。
吟情到此何終極，注目紅雲紫霧間。
次張漢公言懐
作者：鄭俠
朝代：宋

人間滚滚竟何營，只爲蠅頭利與名。
千里瘴鄉吾逐客，一簞窮巷子書生。
文章相誤終須别，寵辱無闗自不驚。
贏得白頭閑處坐，一竿風月有誰爭。
次韻余倅籠碧軒
作者：鄭俠
朝代：宋

萬龍齊幹擁高牙，占盡幽奇只一家。
分破密陰開細路，罩將餘碧入江沙。
靜籠簮玉朝雲合，暮到盃金夜月斜。
賢守二車真可畏，尊前詩筆太豪華。
次韻余純臣通判球瑯軒
作者：鄭俠
朝代：宋

聳翠凌空不少盤，回環使宅對千巒。
高華誰爲球瑯闢，勁節相憐霜雪寒。
引得鳳来緣有實，化爲龍去始堪看。
桐廬寂寞烟雲暝，惆悵無人近釣竿。
次韻嚴巨孟·其一
作者：鄭俠
朝代：宋

侠也生来拙，論才寸不通。
趨時慚寡術，守古又無功。
永日書千卷，閑宵月數峰。
惟期賢者達，邃閤見開通。
次韻嚴巨孟·其三
作者：鄭俠
朝代：宋

侠也愚而已，奚稱忠與剛。
未能安社稷，自合竄炎荒。
國以民爲本，仁當生不傷。
君其明辨此，萬里在飛翔。
次韻嚴巨孟·其二
作者：鄭俠
朝代：宋

侠也荒唐學，文章愧古風。
誰將覆醯醢，子謂近蜺虹。
去聖雖云遠，微言信可宗。
期君振頽敝，謨典嗣前功。
次韻太守仁智堂
作者：鄭俠
朝代：宋

堂下玻瓈看碧瀾，天邉圖畵指層巒。
崔嵬切漢星辰近，清泚照人毛骨寒。
已嘆神明傳政化，仍觀慈惠展盃盤。
尊前不爲扶衰病，敢惜酡顔勝渥丹。
次韻子京下元雨過對月
作者：鄭俠
朝代：宋

年雖小歉俗安蘇，小雨時時濟旱枯。
天爲下民成晚霽，月將三五上東隅。
星如青女臨銀鏡，人似寒冰在玉壺。
想是庭前吟望久，豈殊雲外一輪孤。
次韻子京早春雨中
作者：鄭俠
朝代：宋

花草迎春意已嬌，霡如膏雨復連朝。
昏雲暗霧饒慵困，疏李殘梅共寂寥。
賴有河陽遊約近，能令圃澤睡魔消。
看看陌上千紅紫，只好公孫日觧貂。
次韻子京述懐
作者：鄭俠
朝代：宋

桑海有涯殊浩蕩，蕙風無動任飄颻。
莫窮興廢千年事，但看盈虗兩信潮。
方聽民間歌道化，何爲天際想歸橈。
當知得意無南北，隨向生成似玉杓。
次韻子發勸酒
作者：鄭俠
朝代：宋

子真依前家谷口，無地栽禾只栽柳。
否亨千態古難常，與物浮沉兒女詬。
鵾鵬海伏而天飛，鷦鷯林棲惟一枝。
迂談濶論偶相識，千世一遇非爲遲。
君看大旱希雲霓，又看朝隮雷雨隨。
天之神力豈不大，若豐若約無定姿。
况夫人物在宇宙，無異蠅蟻停盃巵。
生亡尚非已主宰，滋味得不隨醇醨。
是以衆人察察日不足，我獨悶悶頑無知。
方吾醺酣以盂杯爲小，正見滄海如池沼。
子又作詩勸我醉如泥，得非亦以惽惽爲勝曉。
次韻廣州梁有爲秀才
作者：鄭俠
朝代：宋

孤直惟知不愧天，飄零無復記流年。
學從鄒魯已如此，貧甚顔原亦浩然。
乞食偶隨持鉢老，入城因訪跨羊仙。
真人到了扶真道，手付瑶臺刻玉篇。
次韻張伯時以再任爲賀
作者：鄭俠
朝代：宋

再官庠序爲寧親，立道惟憂歉泗濵。
若使佞諛求利達，便居廊廟亦沉淪。
環惟書史何如樂，得是英髦信不貧。
如子才豪猶未第，每思冥晦避通津。
次韻張老見贈
作者：鄭俠
朝代：宋

烏鴉螻蟻有君臣，此義如何易世塵。
欲爲無窮宗社計，肯憂如幻死生身。
八千江上奔馳路，十二天南黯淡春。
歸到親闈捧杯酒，始知終是福唐人。
次韻春登樓
作者：鄭俠
朝代：宋

公餘閒步古城巔，遲日和風暇豫天。
花引嫩芳迎曉露，柳垂輕絮拂晴煙。
一尊椒桂除三品，千室謳歌在五絃。
紅紫正争春又半，斷崖荒塹草芊芊。
次韻李天與張温夫
作者：鄭俠
朝代：宋

年来年去一衰翁，幾不能言但守中。
每嘆善交如管鮑，那知所得並軻雄。
直教顔巷人難處，秪願融尊酒不空。
自古英賢有窮達，誰能朋友謝磨礱。
次韻杜幕春日
作者：鄭俠
朝代：宋

平明驅馬出城東，馬上知君興莫窮。
淮曲山川三月路，春光桃李萬家風。
酒腸寛處須吞海，詩思狂来幾擊鐘。
何事青□正雙鬂，擬將漁釣約溪翁。
次韻清溪樊主簿
作者：鄭俠
朝代：宋

欲致皇恩浃羽鱗，天涯地角盡如春。
當年欵欵曾忘死，今日區區肯患貧。
正以庭闈安梓里，誰知魂夢達楓宸。
海邦一見如疇昔，心膂相知亦宿因。
次韻環翠亭
作者：鄭俠
朝代：宋

天圍湖海凈團圞，水色山光四座寒。
暗結濃陰森萬木，靜鋪遥碧擁千巒。
共斟緑醑看浮蟻，遥見孤舟下遠湍。
是處煙雲有佳隠，﨑嶇長道太無端。
次韻知郡登高言懐
作者：鄭俠
朝代：宋

莫向天涯說故鄉，人身不似雁隨陽。
黄花滿手空佳節，千里有懐如寸腸。
爲許功名酬聖代，不須愁緒付瑤觴。
男兒不是閨中物，生則桑弧射四方。
次韻种道行衙賞蓮花
作者：鄭俠
朝代：宋

城中勢利如聚蛙，聒聒鼓閙窮兩衙。
忽聞携樽命真賞，如見地涌金蓮花。
况兹危亭跨高爽，極目四顧窮天涯。
紅蕖繚遶幾數畝，盛粧翠蓋相撐拏。
輿肩不換足已到，咫尺異彼窮幽遐。
居之自可換凡骨，不必飲露餐朝霞。
堂堂露衢不户牖，非此非彼無追賒。
幸時有酒共酩酊，不爾一啜先春茶。
楸枰小小較勝負，往往笑語成讙譁。
歸来清風恐飄帽，月影已向西樓斜。
長舒兩脚就枕簟，一覺已聽清晨笳。
次韻趙資道秋夜聞角
作者：鄭俠
朝代：宋

蕭索秋城五鼓前，月臨殘夢正團圎。
彤樓一曲梅花落，玉枕誰家繡带連。
歌酒梁園人散後，弓刀秦戍雁南天。
一般凄咽西風下，轉展空床夜不眠。
次韻陳秀才告别之作
作者：鄭俠
朝代：宋

行槖蕭蕭又出門，豈應踪跡溷東園。
詩書無地人間世，山野有亭江上村。
幾許春秋由白髪，誰能枝葉事閒言。
行矣吾衰今已矣，獨將清夢到乾坤。
江亭與程瞿二君邂逅小飲太守送酒因成
作者：鄭俠
朝代：宋

蒼翠擎天江上山，淙琤瀉玉亭前水。
邂逅相逢坐上人，傾蓋論心何俊偉。
凉風颯颯来几筵，似與清談相表裏。
程瞿軒軒古遺義，憫我羈窮見辭氣。
以爲此時無一杯，直恐江山解相鄙。
旋呼奴僮滌鐺勺，豆肉盤蔬隨所峙。
三盃五盃復七盃，清興悠悠殊未已。
復向行舟尋果餌，鱻薧擬欲求諸市。
豐殽佳饌来使庖，臣囗長鱐間珍脆。
逡巡長呵下雲際，傳以報謁迂千騎。
薄聞江滸清飲歡，歸去瓊漿遽来賜。
大哉何公古循吏，易俗移風有深致。
人之所背公所趨，正以敦薄醇醨爲已事。
連英二城接疆理，舊績新庸滿人耳。
道塗賡載盡歡謡，冠佩清言有餘美。
漁家
作者：鄭俠
朝代：宋

月滿平湖夜漸深，浩波千頃蕩黄金。
不知世有榮華事，何至中藏喜懼心。
漫成
作者：鄭俠
朝代：宋

衲帽麻衣君勿輕，有如華衮貴難名。
人須自力方能立，事若無誠斷不成。
倚物蔓條終嫩脆，冒霜寒柏始堅貞。
男兒一副黄金骨，莫學伊阿浪死生。
漫成
作者：鄭俠
朝代：宋

風送微涼來小戶，月回清影向疏窗。
不知人世何珍麗，可與詩書氣味雙。
煙雨樓·其一
作者：鄭俠
朝代：宋

層梯叠構倚穹蒼，煙雨江山見渺茫。
人是神仙来鎮守，物隨時節亦循良。
靜鋪紫翠資吟興，時作霏微助歲穰。
豈比啼猩兼嘯鬼，浪將愁恨向瀟湘。
煙雨樓·其二
作者：鄭俠
朝代：宋

仙人居處即鰲宫，更作層樓峭倚空。
羣岫西来煙漠漠，大江南去雨濛濛。
花鑣柳策熙怡裏，耘笠漁簑笑語中。
别有夜楹千里月，凭欄清興與誰同。
瑞像閣同楊驥雪夜飲酒
作者：鄭俠
朝代：宋

濃雪暴寒齋，寒齋豈怕哉。
書隨更漏盡，春遂酒瓶開。
一酌留孔孟，再酌招賜回。
酌酌入詩句，同上玉樓臺。
示女子
作者：鄭俠
朝代：宋

吾生鮮兒女，汝次今居首。
柔惠少語言，天性非矯揉。
女生必有適，二親非終守。
既嫁又他州，安能長相就。
幸然汝夫賢，純淑真汝偶。
出門天其夫，禮律其来久。
汝姑吾之妹，姑夫爲汝舅。
事舅如事父，事姑如事母。
三者無所闕，汝則無大咎。
門內有尊親，門外有親友。
歲時或餽助，祭祀合奔走。
一一無間言，乃可逃父醜。
治家在勤儉，臨財戒多取。
誦經味其理，聖心良可究。
即事念慈和，無但勞吻咮。
善看育與蟾，二子吾珠錇。
汝嫁既違鄉，吾遷又遠趣。
東去十八程，西来二十九。
三四千里間，吾視堂猶牖。
人生否與泰，正若夜隨晝。
但當道無虧，不媿載與覆。
憶昨汝初生，時吾心有負。
以爲臣事君，即是子事父。
閨門有危難，誰不在惸疚。
推其愛父心，誰不得前剖。
幸爲男兒身，許國自結綬。
安能冷眼看，終不一開口。
封章重十上，夫豈避鼎斧。
南州雖譴逐，萬死蒙恩宥。
行行出國門，母馬吾徒步。
汝生未三月，正當時褓乳。
雪片落鵝毛，霜簷懸凍溜。
汝母斂汝身，寒風裂雙肘。
驅馳僅逾時，麄糲不敢吐。
殘春到貶所，歲卯俄及丑。
汝時年十二，稍稍近針縷。
是歲真龍躍，重明登九五。
湛恩被遐荒，漸漬到枯朽。
拜命走親庭，便道從海浦。
既見汝姑賢，汝乃吳氏婦。
我乃緣他人，譴斥循其舊。
人皆念再逐，道路或攅皺。
我以臣子心，等視如榮授。
人生無患難，憤勵亦何有。
况兹尋前道，復見迎賢堠。
旬月得相聚，天與幸誠厚。
君命不可緩，病已斯馳驟。
南北出靡常，惟祈各寧壽。
舉足念其身，行幽如白晝。
又當夙夜間，警戒其君子。
神靈依正直，惟仁孝是佑。
書信或往来，知汝無病苦。
爲婦洎爲母，皆不處人後。
定當舉家歡，相慶酌大斗。
勝彼淚滂沱，臨期一杯缶。
示廬山寺勝老
作者：鄭俠
朝代：宋

寶鼎當年未結丹，幽棲曾此掩柴闗。
羽軿欲化乘風馭，梵錫應留解虎環。
僧卧碧雲皆壽考，鶴迷華表幾時還。
好應月白長廊下，澗水無聲人自閒。
示廬山寺老勝師
作者：鄭俠
朝代：宋

離鄉十九年，日有如年久。
歸来山水亦依然，人物存亡半非舊。
廬阜之前我舅宅，此寺如我東西家。
每来舅家必到此，粤自齒稚今疏牙。
庾嶺閩山四千里，青衫謫逐自我始。
築臺東望幾悽凉，親故滿前爭不喜。
林下相逢真實人，非戚非疏非故新。
執手之言行處親，是以還家一百二十日，五回松下問禪因。
此身非我身，有君有父，有神有民。
俯仰回環知有待，古之人居不黔突，行不已輪。
師住無住，我動非動。
来不須迎，去不須送。
聚散會離，百年一夢。
大千沙界等閒言，尋常只把毫端弄。
示潮州吳宅三甥
作者：鄭俠
朝代：宋

大郎性純淑，至寶受磨琢。
二郎姿秀美，白璧光閃爍。
三郎神照藏，宛若雛在殻。
五彩翔鳳翰，參差見斑駮。
三人吾令甥，亦嘗從吾學。
昊穹有顯通，報應無舛錯。
未有祖慶厚，而招子孫薄。
二親又善教，曾不閑飲啄。
甥雖多似舅，三子自超卓。
爲文要根理，覽古務詳愽。
不惟子三人，萬世同矩彠。
慎勿學舅癡，直指世奸惡。
心雖在規益，世誰受忠諤。
立身既不危，青雲在挐攫。
示潮州妹子
作者：鄭俠
朝代：宋

八人兄弟三人在，獨立他州信汝賢。
直使無情如槁木，忍看垂淚念南遷。
從今依舊歌泉水，何物偏宜寄謫仙。
美酒年年須百甕，好從南海便乘船。
紀連守植道傍木
作者：鄭俠
朝代：宋

道傍木，夹道參參如合屋。
種之毫末成合抱，太守慈仁輔生育。
古来善政盖有數，道路開通亦其目。
芟除翳穢平險阻，堅固橋梁便艫舳。
何爲萬柯隨曲直，化此長龍被崖谷。
由吾太守愛民深，孜孜利民惟不足。
以爲烈日長道難，加兹嶺外炎暑酷。
黄茅欎蒸之烈氣，重嵐固結之濃毒。
不得清陰縈且紆，何處憇息而躑躅。
令如源泉下斯行，長原太山秀可掬。
桐榕楓果隨所遇，惟其茂密佳蔭速。
何公之心父母心，後人當如子孫續。
勿剪勿拜勿抝斸，蠧朽便可添新緑。
臘月十八日呈子京
作者：鄭俠
朝代：宋

歲去如奔馬，殘日十有三。
姪爲當嫁女，甥是未婚男。
叢然猥俗併，殊非力所堪。
嗟予本支離，塵事素不參。
東床書一架，西榻經一凾。
如是歲月深，吻舌如縢緘。
惟有陶淵明，常欲共清談。
床頭酒盈壺，亦欲同醺酣。
二十一二間，煩事如掃芟。
期使堂下空，宴笑同所耽。
清尊酌宜深，古語交嶄岩。
夜久燈熒熒，金波忽東南。
歲宴獨優游，庶幾爲不凡。
臨終作
作者：鄭俠
朝代：宋

似此平生只藉天，還如過鳥在雲邊。
如今身畔渾無物，贏得虛堂一枕眠。
芳沚亭
作者：鄭俠
朝代：宋

澄流良湜湜，幽藻還漪漪。
不是采蘩手，芬芳長自持。
見遠亭
作者：鄭俠
朝代：宋

天邊毫末見千峰，景物都窮見不窮。
因念當時小天下，亦如亭上老仙翁。
觀孔義甫與謝致仕詩有感
作者：鄭俠
朝代：宋

人生足清閑，天下第一福。
惜哉聲與利，舉世方逐逐。
君子耀軒裳，小人腴口腹。
霜雪滿頤頷，馳競心更速。
誰如東山後，清風千載續。
仁孝實天成，聰明乃幾燭。
弱冠揖高科，聲華光煜煜。
騏驥駕夷途，千里在舉足。
歲未再周天，官先上應宿。
皇華屢更指，間請分符竹。
端介奉高明，慈仁撫煢獨。
施設妙通神，歡謳道相屬。
一旦遽上章，幡然謝羈束。
古人涖官政，五十曰艾服。
公年未五十，懇請竟從欲。
緬彼伋與軻，進退遺佳躅。
三揖就恩榮，一辭託巖谷。
由公仕以觀，其庶無愧恧。
東臯我田園，負郭予室屋。
兒姪幾百人，圖史逾千軸。
親舊既周旋，閨門更雍穆。
賓来酒一樽，興来棋一局。
吟嘯動煙雲，詩書到僮僕。
寧知地有仙，但見人如玉。
乃覺世間人，爲生何局促。
譬如方汚垢，對之獨薰沐。
孔公當代賢，宜其欽愛酷。
慷慨出長篇，情殷語重複。
日日動歸思，浩浩見林麓。
何意蒙鄙人，幸兹一觀矚。
當筵頓忘味，如聽簫韶曲。
平生粗意氣，自初得書讀。
每見古聖賢，心常自程督。
知身是罪根，每每自鋤斸。
如彼善稼穡，去草茂嘉穀。
深嘉遠世網，有若囚脫梏。
惟兹素艱貧，事與心反覆。
曆官二紀周，一紀投南隩。
歸時異去時，聖主恩霂霂。
方欣到家鄉，足覺愁慮簇。
高堂皓垂白，甘旨不饒沃。
四弟兩背亡，未言他骨肉。
繼又喪一弟，三房等窮蹙。
不數姆與婢，孤孀十有六。
薄業支半年，十飯猶五菽。
蕭然夏秋際，甚者日食粥。
人惟有父子，恩親家室睦。
惟其有君臣，禮義朝廷肅。
二者苟有違，三靈共誅戮。
况兹生聖辰，熙隆遇堯嚳。
艱虞免兵革，少小遊庠塾。
青春被恩擢，名姓粗揚暴。
孰非累聖德，師誨而君牧。
中間更狂妄，天聽常輕凟。
云云不少已，竟致御史鞫。
所負鼎鑊輕，敢意尚收録。
日月忽中天，湛恩俄濯浴。
父子實再逢，君臣亦敦復。
新恩胡爲報，舊過云何贖。
父母教子勤，羽括而礪鏃。
朝夕望乃成，榮顯被親屬。
慈烏於反哺，知以報生鞠。
學術不寸施，猶之玉韞匵。
千載遘明良，不能少負輻。
是生天地間，曾不如草木。
以此望明公，雲中一鴻鵠。
觀棋
作者：鄭俠
朝代：宋

三百六十路，通精此有門。
數奇藏日月，機發動乾坤。
對面知爲敵，渾輸却有翻。
詐貪常易喪，仁守乃長存。
隻子如輕用，全功更莫論。
就令投險勝，寧抵被圍奔。
縱得四方盡，寧同一腹尊。
傍觀饒好着，當局奈嗔言。
慚愧中孚信，幾危大壯藩。
坐觀成敗者，安得不驚魂。
論誠
作者：鄭俠
朝代：宋

萬事以誠立，不誠心不專。
誠心非鐵石，鐵石被誠穿。
謝太守惠酒
作者：鄭俠
朝代：宋

重陰未肯避陽明，飄風驟雨加震凌。
正月已缺二月近，滴水成凍威稜稜。
帝雖乘震利發生，令猶行冬重嚴凝。
鸎皆遷喬忽入谷，魚已弄煖翻藏冰。
此時草木亦成愁，祗恐不得違其萌。
吁嗟羈窮影弔形，安得恝然如無情。
明良會合千載遇，乃以罪棄投荒荆。
單親萬里頭應雪，不得朝晚奉甘馨。
閩嶺之南方弄兵，殺氣殊與生成爭。
既不能輔助聖時使咸若，又不能慷慨帝前效昔人之請纓。
詩書滿腹浪自飽，一句不得推而行。
身雖兀坐心惕驚，愁緒忽起填胸膺。
但聽曠野深林調調刁刁，如有神號鬼泣聲。
真江太守真慈明，惠施每每先單煢。
眼前突兀雙玉瓶，滿貯玉液清冷冷。
拜公之賜未敢傾，不覺失笑三閭生。
不學憔悴思獨醒，哺糟啜醨隨其朋。
往往一飲一石、五斗解酲，被人呼作生劉伶。
雖然遇酒而酩酊，心不汝醉神亦寧。
開樽又飲太守德，和氣坐覺生簷楹。
不知凝冽自何去，至於愁思皆自澄。
乃知春功亦不遠，緘封祗在瓶與罌。
安得遽爾披重雲，劃見白日臨青冥。
和氣習習扇九壤，枯枝朽質爭敷榮。
風雨時，泰階平，聖君萬壽寰海清。
細草輕煙日邉路，鳳管龍絲細可聽。
有耳不聞鼙與鉦，有目不識旗與旌，聖功浩蕩不可名。
謝太守答詩莱州
作者：鄭俠
朝代：宋

閑齋掩晝扉，疏竹間風韻。
兀坐無所爲，仰高方苦峻。
闗闗兩喜鵲，如以？来獻。
疑其喜過常，精爽抑何頓。
謂當有嘉賓，結駟問原憲。
不然親交書，萬里来問訊。
何意二千石，新書爛盈卷。
使者入衡門，紅光十餘仭。
衣冠出蓬室，再拜望城閫。
開緘列宿動，芒角相輝焕。
捧讀未終篇，欽降已三嘆。
譬如涉春波，渺不知涯岸。
又若驚雷霆，但覺目眩轉。
誰言匹夫窮，陋巷一簞飯。
箧有無價珍，貴於青玉案。
昨者鄙俚辭，惟求指瑕舋。
敢期明月珠，傾瀉殊不悋。
重重借褒譽，許與良過分。
酷愛愚且直，還憐貧且困。
惟人最難知，聖哲其猶恨。
自非明如日，安得物無遁。
程孔昔中塗，邂逅適所願。
傾盖畢所懐，日西不知倦。
聖賢欣道合，萬古直一瞬。
凄凉千載餘，此道誰復振。
未聞似今日，曾不拜公面。
顧遇過所親，思知久彌浚。
重念樗散材，平生慕忠順。
青衫百僚末，言責固所逭。
若其愛君心，豈以爵禄辨。
謂宜爲民上，必與同喜愠。
謂宜食君禄，寧當復私狥。
刀斧且滿前，斯誠豈磨磷。
千載幸一時，岩廊拱堯舜。
夔臯豈無人，共鯀偶未竄。
眷委一失真，聰明不無亂。
出令以便民，動皆爲深患。
疲羸死饑凍，重負遭囚絆。
奔逃苟自活，父子潜分散。
以天征不義，如以雨蘇旱。
簞食迎王師，東征西夷怨。
未聞百萬帥，戈鋋日持玩。
南取十數洞，西開五六郡。
府庫爲一空，白骨成龍斷。
大臣弄權柄，生殺在顧盼。
威福不有歸，佞邪尚何憚。
公忠獲罪咎，正直招訶譴。
幽恚鬰不伸，變異以頻見。
陰陽爲之沴，淫潦仍乾暵。
方且頌太平，長歌事賡賛。
天子九重門，深居拱閒燕。
人人懐欺匿，比周相引荐。
以侠觀此時，綱維一何紊。
滔滔恐皆溺，心竊擬手援。
是以屢上章，指陳幾欲徧。
初雖蒙嘉納，終不離讒間。
棄逐来窮陬，星霜兩經閏。
簮紳滿朝著，大半嗟排擯。
誰爲憫窮褐，粟帛推餘羨。
誰爲念孤獨，齒牙借餘論。
重傷棄逐久，不敢略自辯。
高堂有單親，日久庭闈戀。
同時得罪人，一赦皆從便。
惟兹尚遠斥，不許歸寧覲。
擬扣閶闔門，明颺紫宸殿。
恨無可言路，勇决固所斷。
嗟嗟道云亡，丈夫兒女懦。
勢利同險巇，風雲借餘便。
誰非顧金錢，誰非思達宦。
孳孳顧理義，惻惻念寒畯。
如公今幾人，百世紹休聞。
謝工部徘徊堂
作者：鄭俠
朝代：宋

高堂增構廣幽齋，鑿破青青遍地苔。
雲入洞房疑有氣，月當疏牖若爲開。
路無荆棘皆新闢，砌得芝蘭是舊栽。
流水聲中迎送屐，緑筠叢下獻酬杯。
達生不爲休塵慮，齊物元由悟本来。
終見東山報重起，未登囗乘且徘徊。
謝曹公
作者：鄭俠
朝代：宋

螻蟻有統治，羽鱗知所宗。
是知君臣初，直與太極同。
子之於其父，成性天所鍾。
因其親愛心，以飬日益恭。
平居竭勤瘁，患難忘厥躬。
不擇艱與易，那知通與窮。
至於事其君，是乃孝之中。
未聞君父間，誠敬有卑崇。
孔子故有言，移孝斯爲忠。
穀黍不離草，蠶魚其類蟲。
皆能衣食人，生世曾不空。
矧乃備萬物，陰陽資粹冲。
學問必唐虞，儕軰皆朱熊。
於世乃無補，將何辨蟊螽。
五帝道尊極，三王化醇醲。
皆由諸大臣，汲引相追蹤。
惜哉物僞熾，慧巧爲心蓬。
讒邪醜正直，黨與交譏攻。
上者以翕訿，下焉滋鞠訩。
鸞鳳遠遁伏，鷹隼摩蒼穹。
人神共愁嘆，寒暑迷秋冬。
一人念忠直，百志懐兵戎。
利口鋭戈矛，危機峻臨衝。
賢正欲自保，孤羊豢狼叢。
邦家欲常寧，西駕而求東。
聖宋會明良，盈成紹熙隆。
寖寖逾百年，稍稍追古風。
嘉魚烝罩汕，鳬鷖在亹潨。
中間忽紛更，新進爭鋒鋩。
豈顧君與民，致身惟穹窿。
己酉乙丑間，羣類何夣夣。
有蔽過重雲，其毒如蠆蜂。
誰敢正一議，洒兹謀猶卭。
公誠社稷臣，識見何瞳瞳。
端方屹以立，千巒一危峰。
幽林馥猗蘭，雪霜茂長松。
俠以疏拙身，趨時良戅舂。
曏者有所陳，狂言幾怙終。
所犯斧鉞誅，寛仁賴天衷。
未幾遽昭雪，還歸禄更豐。
毫釐未禆報，已愧羔羊縫。
矧乃素鄙賤，無階望門墉。
未委何所長，能如粲投邕。
星車未鞅脫，鶚荐俄天通。
朝廷嘉讜言，固已可公奏。
秩滿禆再陳，推恩非獨後。
蓋以歴任淺，欲進難爲驟。
譬如升階梯，等級言無繆。
且以罪累人，頓此無愆咎。
有禄幸及親，非徒飬體口。
端然坐屏序，無復事奔走。
雖曰去親膝，曾不遠廛畝。
坦途五短驛，安問連旦晝。
如此奉温凊，不殊居左右。
平生最知幸，獲附諸儒後。
學問雖不深，是非幸無瞀。
知心在所飬，禦欲如禦寇。
耳目諸玩好，常如對塵垢。
惟有學問心，終年憂不售。
今兹足優游，永日詩書囿。
人固有通塞，譽亦隨美醜。
惟有片純誠，於身可長久。
平生所遊歴，昭如認星斗。
吉凶繫行違，成毁由慵懋。
於心既不疑，人来爲明剖。
十中一二悟，亦足長福祐。
况兹山水清，人物多奇秀。
加以託下風，長如飲醇酎。
人之於子弟，親愛闗慈友。
至於力維持，未必能再復。
乃知大賢心，生成即高厚。
知其遠方歸，偏親已皓首。
不忍重違去，誓甘老藜糗。
又以家素貧，無田事耕耨。
四弟三云亡，若身無足肘。
聚指幾四百，居前半孤幼。
委曲爲之慮，過其自營構。
士之所大患，志與時不偶。
時與志兩得，百中而一有。
蓋以世惑深，真僞相紛糾。
簧絲在口舌，巧令工迎凑。
攘臂視聽下，非明孰能究。
門下無寸武，蹤跡非素狃。
一旦洊論拔，如射之有彀。
惟以曏所爲，期以勸紳綬。
天下本無事，欲治多紛揉。
惟是舉措顛，嘉苗不如莠。
履舄以尊戴，冠簮斯踐蹂。
助天繫寵綏，宜民惟在宥。
人如公用心，勸不由賞購。
有冽甘井泉，清深玉其甃。
未觀繘長綆，大施如川溜。
區區一方部，不幾幕其收。
于嗟鬰輿望，無路達旒黈。
作詩道尊光，庶幾傳不朽。
謾成
作者：鄭俠
朝代：宋

琴雖古意元無取，詩近虗名亦懶吟。
不是將心就無事，都緣無事可關心。
讀史
作者：鄭俠
朝代：宋

亂亡由佞舌，覽古每嗟吁。
擬刻姦諛像，申明兩觀誅。
賦公悅席上事送周如京
作者：鄭俠
朝代：宋

逢世路分歸洛陽，有客邂逅樵溪曲。
高談傾蓋萬珠璣，相對崇朝惟不足。
武陽太守山簡徒，喜賢樂事天下無。
爲客留公駐斯須，精庖饌玉歌貫珠。
坐中賓客皆豪傑，凛凛清風生頬舌。
性情浩浩談云云，不待酒味既凛冽。
逡巡行幕如風翻，二姝新出屏幃間。
一人捧心餘故態，對客悄悄眉峰攅。
一人襜裾半雲霧，仙袂應曲飄飄舉。
解作陽闗意外聲，舊人只把花卿數。
此宵嘉會世所稀，席上更覽周侯詩。
彫金有格但聞說，不覽新集那得知。
侠於周侯非甚舊，朋友十輩識公九。
此公惜别事如何，反覆清篇還執手。
龍韜虎略何處藏，却向吟筆呈鋒鋩。
堪作太平祥瑞録，將軍白首弄篇章。
贈余純臣通判
作者：鄭俠
朝代：宋

清人如玉如蘭荃，元是水晶宫裏仙。
貳車海陽未期月，士庶一口咸稱賢。
請言清人所以賢，清人貎莊神凛然。
中扄恬夷已自得，志意高潔凌雲天。
犀珠焜煌照天地，清人不爲迂其視。
金鐘球磬雜管絃，清人不以勞其耳。
惟視與聽尚不爲，豈肯爲彼回其意。
是焉神照無不通，豈特視明而聽聰。
是非毁譽不立已，輕重黙與權衡同。
上誾誾兮下侃侃，和以不同惠而斷。
自然民物被休賜，芬馥不馳而自遠。
閩山下士狂且恫，二十八年如萍蓬。
遇公於兹心膽空，教誨怜念皆深衷。
大論時聞鍧霹靂，健句每驚爭化工。
聽言觀事潜欣悦，不見累旬如歲月。
作歌笥中時一閲，如對岩岩冰蘖節。
願公保此清人躬，古来大任求明哲。
贈陳通其致仕頣壽軒
作者：鄭俠
朝代：宋

七十退休人所共，一生清苦獨推賢。
枝棲腹飲知安分，骨聳神清合永年。
靜引兒孫黄卷下，閒馴龜鶴小池邉。
恬夷益得冲和力，無病無憂一地仙。
贈雲門居士
作者：鄭俠
朝代：宋

雲門山口雲徘徊，居士道與山崔嵬。
清時肥遁古亦有，驚猿怨鶴今誰偕。
居士高卧白雲堆，山門時爲猿鶴開。
溪花野屮自春色，雲芝石笋寧須栽。
軟蒸抱石傾新醅，麋鹿慣我還無猜。
寧知玉署思賢切，御手調羮待客来。
辭方公悦
作者：鄭俠
朝代：宋

又承尊酒細論文，日日樽前得未聞。
憐舊直忘趨走賤，有疑俱向笑談分。
心緣明德懐高屏，日爲偏親斷遠雲。
明日迢迢東郭路，未行離思已紛紛。
辭謝諸相知見招
作者：鄭俠
朝代：宋

蓋倚嬴肩汗滿鞲，晨饔夕燕未曾休。
盃盤狼藉君雖厚，僕馬疲勞我亦羞。
淡淡交知猶可久，區區口腹不須謀。
還能收取筵中費，遍使饑窮飽暖不。
送呂景山赴虔州理掾
作者：鄭俠
朝代：宋

江西古浩穰，昭信雄江濱。
州獄千里平，舒慘繫誾囂。
景山之胸中，曉然烏兔輪。
敢爲虔人賀，何以致龍麟。
送杜靖國知連州
作者：鄭俠
朝代：宋

杜氏世德光無前，聲華行實相輝鮮。
蕢之職也在刀匕，親舉罰爵平公筵。
預之聞見合左氏，春秋大法因粲然。
詩爲郡守稱杜母，南陽之人今尚傳。
如晦作相猶民天，忠誠蹇蹇終始全。
能令大君思不已，輟瓜奠祭情拳拳。
子美大雅三千篇，昭昭勸戒日月懸。
其人骨朽邈千祀，至今聞望猶當年。
我宋龍興撫嘉運，杜家孫子隨飛奮。
坤馬承乾禁掖清，傅霖蘇旱華夷潤。
邇来文武百羣中，詵詵杜姓多翹俊。
靖國少年即奇絕，雄文常倍千人傑。
投書天府一不意，却掃雁蕩不復出。
懐材抱道良自珍，售以連城爲折閲。
中年不忍自棄置，以蔭調官南海尉。
手提頑馘授州將，海盗爲之潜喪氣。
塵埃從此免低顔，倏忽十年今擁旆。
憶昨建康臨市征，公於吾父爲交承。
兒童不敢求見面，卓犖但聽馳英聲。
爾後馳驅逾半紀，投荒乃得親君子。
孤舟抵岸即登門，見我有悲兼有喜。
所悲竄逐萬里来，豺狼得路忠信埋。
長？爲我意愴惻，吾未振汝良悠哉。
所喜謂我一門吏，一年三黜剛愈鋭。
投身湯火何所求，所憂爲君不爲已。
况復吾爲汝父執，世契不淺汝吾姪。
此邦人物粗熙熙，職司慈明州守德。
汝雖投竄實汝福，天子神聖終汝直。
丈夫秉德貴不回，窮達自天非汝職。
公言令人益慷慨，一接已見真顔色。
韶光波逝不暫停，年華兩見新堯歴。
可憐情義如一朝，向人睠睠終無極。
外臺差注重求材，天子急人方旰昃。
丹書鳳口下九霄，捧詔治行何烜赫。
昨日紅蕖醉幕賓，今朝皂盖賢州伯。
官雖衙尉丞，位乃二千石。
羈人無以報恩知，請爲使君申八德。
一曰公，心與衡鑑無情同。
朔方裴侠號獨立，背公之私無髪容。
青州趙琰絕囑託，貴要書来投水中。
二曰寛，量須江海爲盎盞。
并州陳泰但懐撫，未嘗愠怒形於顔。
南陽劉寛抑又甚，蒲鞭示恥犯者難。
三曰信，舌端常與心相印。
九江宋君每聽政，平旦日中猶不紊。
并州郭伋舍野亭，爲與羣兒期到郡。
四曰惠，有如雨露時沾漬。
光州元忠嘗賑貸，二十五萬恢天施。
蜀郡廉范不禁夜，一襦五袴惟民利。
五曰清，玉壺在堂中有冰。
武昌何遠思律貪，汲井投錢非買名。
合浦孟嘗亦無欲，還珠碧淵清所徵。
六曰正，端如標表行非徑。
北海朱邑雖篤舊，至於枉曲終無聽。
東莱楊震畏四知，行不欺幽此爲盛。
七曰明，昭如日月東西行。
冀州賈琮去帷裳，百姓聞之政自行。
雍士李惠善審斷，彈燕坐知禽鳥情。
八曰毅，鎮浮静躁温而厲。
汴州齊澣非肆刑，清嚴自我人皆治。
濠州張福不可犯，以重自持人自畏。
此之八德人有一，鳴絃按堵皆千室。
能於八者具有之，使君之才非世出。
使君有政教，必本之學校。
蜀人夷陋卑已甚，文翁之化於今好。
使君有詩筆，莫詠閑風月。
追還雅頌聲太平，吟詠性情思補闕。
使君有車馬，莫賞閑山水。
時行郊外問樵耕，民間利病須詳委。
莫輕喜，莫輕怒，輕喜於人火上冰，輕怒於人鏡前霧。
莫狐疑，莫輕信，狐疑多至敗良謀，輕信定令姦小進。
大凡當局常多迷，使君臨事其慎之。
倘記愚言用有時，微塵積嶽終有禆。
蒼生旱渇天欲雨，異時經濟非公誰。
送林六秀才之廣勸其早歸
作者：鄭俠
朝代：宋

無情烏兔兩相追，歲月蹉跎一箭飛。
觧報劬勞能幾日，可堪容易曠慈闈。
須知楚國千鍾粟，不直莱庭一綵衣。
我念松楸心獨苦，故知吾子不如歸。
送聲父
作者：鄭俠
朝代：宋

羅浮主人袁公發，偉才逸氣千人傑。
二子軒昻有父風，妙年趣向天然别。
邑之子弟亦好儒，遠来迎子求師模。
子非往教求即應，龜筮有决前光孚。
春風正好偕行樂，子如健翮摩天鶚。
秋闈從此卜亨途，回謝卑汙翥寥廓。
爲我殷勤問袁君，奪人所好非前聞。
送陳守仁入太學
作者：鄭俠
朝代：宋

父子本天性，至恩無比倫。
矧公之尊府，子舍公一身。
料從少小来，迨兹壯有室。
未甞越旬月，遠去慈親膝。
借問今何之，千里具行裝。
荅言爲道藝，憤悱趨上庠。
有客前獻言，惟道若大路。
駕子天神明，賢聖在舉步。
幽堂列墳典，周孔以爲師。
學成名亦遂，且不離庭闈。
荅云子言善，在予非不知。
父母生我身，劬勞靡不爲。
垂髫俾之學，外不與毫絲。
乃今有室家，兒女髪已束。
分寸無所立，何以酬顧復。
如彼甲與乙，名高髦俊科。
又若丙與丁，禄位今嵳峨。
是皆予親友，予獨無所就。
是以不寧居，忙於賈求售。
昔者三千徒，負笈洙泗濵。
孟軻遠遊學，母老仍家貧。
尚違晨昏侍，以就德業新。
盖以慈愛心，惟期已成達。
男子四方志，安能戀房闥。
客前賀曰都，事固無必非。
子志乃如此，顧予安得知。
在家事多奪，遠大非可必。
大孝在顯親，爲子觧羈馽。
日月如逝波，無方可維縶。
陶侃惜分陰，仲尼猶不及。
自古力道業，寸晷重琳璆。
子今道所出，處處足澆浮。
陽和達京輦，士女方春遊。
百寶粧樓臺，歌喉珠宛轉。
惱亂巧迎逢，偏能伺方便。
平生足持守，到此總不見。
又有非軰流，頻頻甚鷽斯。
顧盼借顔色，談咲懐奸欺。
從容樽酒間，留連棊局上。
英豪俊傑心，鮮不由此放。
子今志者大，思慮宜蚤正。
慎子之朋儕，力與光陰競。
由此期顯親，昊天其斯應。
連州斛嶺寨井
作者：鄭俠
朝代：宋

斛嶺寨，行雲際，下視長江入地底。
汲江登嶺行三里，躋扳峻險爲艱爾。
將率居民幾半千，度歲終年苦無水。
爰自慶歴達元符，循舊安常誰擬議。
元符太守何公賢，愛民慮事誠而至，以爲山頂流泉鮮其事。
吾觀古人行師動萬億，所至豈必皆平地。
軍必有井井未達，將渇不敢聞衆耳。
陰陽者流，以水照星。
星之所聚，泉所委行。
行浚鑿三日，遇泉井成矣。
乃今三井如鼎趾，豈特當年負瓶操綆，僕僕往還之人爲慰喜。
吾欲後之人，知井所以起，敬守前功無委圯。
必使甃砌長如今日之清泚，萬萬斯年施何已，故作此歌勒諸斛嶺之市。
道中見以索牽五六十人監理錢者
作者：鄭俠
朝代：宋

可憐平地不生錢，稚老累累被索連。
困苦新圗誰畵此，祗愁中禁又無眠。
醉翁行贈黎師醇
作者：鄭俠
朝代：宋

金峰醉翁七十九，行步龍鍾面黧垢。
惟有滿腹奇文章，日月爭新無老醜。
頬舌鏘洋言不苟，咳唾成珠須信有。
兩眼如星照耀人，見客偏明儼如舊。
問翁壯年愛棊酒，邇日還如昔時否。
曰予不戰猶好看，日飲常能傾一斗。
因持棊酒前就翁，明日壺漿復予就。
朱君貧苦亦好奇，接續携持窮清晝。
城中遑遑競趨走，覿面草草忘親友。
幾人尊爼暫從容，笑傲松篁弄花柳。
寧知北郭予三人，繼日相從辰到酉。
龎眉皓髪常温然，相見妙齡眉目秀。
惜哉才高命蹇成遺滯，四十餘年州縣吏。
棄之林野混漁樵，徒使知音動嗟喟。
愚聞天道高遠不容人測度，無奈人能樂其樂。
故有鼓琴重圍，行歌遺穟。
浩然充塞，不以世俗瑣屑累寥廓。
愚觀翁之子孫詵詵繩繩，此其後慶爲不薄。
世俗母以翁老生輕心，須知此翁頭白面黮而英心義氣，天地不得而銷鑠。
閉戸
作者：鄭俠
朝代：宋

居然訟息愧王通，反閉柴門亦古風。
幽鳥一聲庭日永，軒窗從此近盧仝。
陳元叟清軒
作者：鄭俠
朝代：宋

塵坌中軒户，誰標似水名。
物訛空自汩，人性本来清。
天上雲藏月，人間石裹英。
雲開與石裂，精瑩自分明。
集鷗渚
作者：鄭俠
朝代：宋

主人無機心，兕虎皆可入。
君看小渚中，豈特羣鷗集。
題仁王横山閣
作者：鄭俠
朝代：宋

案俯横山跨海来，拂雲高閣爲誰開。
荒溪古木閒猿洞，明月白沙空釣臺。
曉日東風龍夭矯，秋風西峡鳳徘徊。
居然靜卧江南岸，天塹波濤亦壯哉。
題靈峰平步亭
作者：鄭俠
朝代：宋

天險嘗聞不可升，人間危塹更難名。
欲知平步亭中意，平得心来處處平。
題頤軒
作者：鄭俠
朝代：宋

達人取次總佳宜，瀟洒清軒聊自頤。
垣果砌花堪笑語，牖風庭月共希夷。
滿堂虗白琴三弄，竟日醺酣酒一巵。
别有工夫留客住，時時談笑出新詩。
戊寅臘望會友雙峨得薪字韻
作者：鄭傳之
朝代：宋

雙峨文會友，生意藹如春。
風轉聞啼鳥，冰銷想躍鱗。
焚香溫宿火，煮茗爇枯薪。
一座惟吾老，欣然得句新。
調笑轉踏·調笑令
作者：鄭僅
朝代：宋

夢悄。翠屏曉。帳裡薰爐殘蠟照。賞心樂事能多少。忍聽陽關聲調。明朝門外長安道。悵望王孫芳草。
調笑轉踏·調笑令
作者：鄭僅
朝代：宋

春豔。桃花臉。笑倚銀屏施寶靨。良人少有平戎膽。歸路光生弓劍。青樓春永香幃掩。獨把韶華都佔。
調笑轉踏·調笑令
作者：鄭僅
朝代：宋

時節。白銀闕。洞裡春晴百和爇。蘭心底事多悲切。消盡一團冰雪。明皇恩愛雲山絕。誰道蓬萊安悅。
調笑轉踏·調笑令
作者：鄭僅
朝代：宋

歸去。攜籠女。南陌柔桑三月暮。使君春思如飛絮。五馬徘徊頻駐。蠶飢日晚空留顧。笑指秦樓歸去。
調笑轉踏·調笑令
作者：鄭僅
朝代：宋

煙暖。武陵晚。洞裡春長花爛熳。紅英滿地溪流淺。漸聽雲中雞犬。劉朗迷路香風遠。誤到蓬萊仙館。
調笑轉踏·調笑令
作者：鄭僅
朝代：宋

相慕。酒家女。巧笑明眸年十五。當壚春永尋芳去。門外落花飛絮。銀鞍白馬金吾子。多謝結裙情素。
調笑轉踏·調笑令
作者：鄭僅
朝代：宋

聲切。恨難說。千里潮平春浪闊。梅風不解相思結。忍送落花飛雪。多才一去芳音絕。更對珠簾新月。
調笑轉踏·調笑令
作者：鄭僅
朝代：宋

腸斷。浙江岸。樓上青帘新酒軟。吳姬綽約開金盞。的的嬌波流盼。採菱歌罷行雲散。望斷儂家心眼。
調笑轉踏·調笑令
作者：鄭僅
朝代：宋

草草。最年少。袖戶銀屏人窈窕。瑤琴暗寫相思調。一曲關心多少。臨邛客舍成都道。苦恨相逢不早。
調笑轉踏·調笑令
作者：鄭僅
朝代：宋

蘇小。最嬌妙。幾度尊前曾調笑。雲情雨態知多少。悔恨相逢不早。劉郎襟韻正年少。風月今宵偏好。
調笑轉踏·調笑令
作者：鄭僅
朝代：宋

調笑。楚江渺。粉面修眉花鬥好。擎荷折柳爭相調。驚起鴛鴦多少。漁歌齊唱催殘照。一葉歸舟輕小。
調笑轉踏·調笑令
作者：鄭僅
朝代：宋

雙槳。小舟蕩。喚取莫愁迎疊浪。武陵豪客青樓上。不道風高江廣。千金難買傾城樣。那聽繞樑清唱。
題夾漈草堂
作者：鄭僑
朝代：宋

杪秋尋遠山，幽懷鬰沖沖。
草堂跨層崖，夕陽山影空。
高人辭天祿，結交杖藜翁。
游氛暗九土，歲晚余曷從。
泠泠夾漈水，謖謖長松風。
思之不可見，淚落秋雲中。
句
作者：鄭億年
朝代：宋

人逢歲稔家餘粟，地近嶺南冬不冰。
和孫大夫贈開江沈察判
作者：鄭億年
朝代：宋

締構擁蒼岑，空林一徑深。
嵐蒸四壁潤，雲鏁半窗陰。
都寂世塵影，但清天籟音。
若教支遁買，應倍沃洲金。
讀邈上人翠微集
作者：鄭億年
朝代：宋

幾年祠館樂安閑，詩筆無聞老思慳。
謾把清篇遮病眼，每逢妙語解愁顔。
定知道行超塵外，不使才名落世間。
從此叢林推絕唱，未應後學便相班。
送知縣趙通直·其一
作者：鄭億年
朝代：宋

仁政三年有始終，陽關聲徹去匆匆。
森嚴治已冰霜比，慈愛臨民父母同。
解印遠瞻京闕路，掛帆高颭楚天風。
不須更問崑山事，已有歌謠達帝聰。
送知縣趙通直·其二
作者：鄭億年
朝代：宋

大門治邑歲年深，詒厥孫謀又到今。
遺愛聯綿民結戀，歸途迢遞柳垂陰。
九莖芝草曾呈瑞，幷蔕荷花已賞心。
或會朝廷求政績，何妨袖出野人吟。
水調歌頭
作者：鄭元秀
朝代：宋

園林誇富貴，紅綠簇枝頭。陽和毓秀，氣劘屈賈壓曹劉。翰墨場中獨步，灑落胸中萬卷，橫截百川流。邈視青雲侶，俯著看瀛洲。到如今，縈扃務，尚淹留。廟堂應得好語，早晚覲宸旒。從此立登要路，便可羽儀臺閣，指日鳳池遊。歲歲蟠桃會，椿算八千秋。
水調歌頭
作者：鄭元秀
朝代：宋

富貴不難致，名節幾人全。渡江龍化，於今五十有三年。歷數中興諸老，誰似武夷仙伯，操行老彌堅。吾道方中否，一柱獨擎天。江南北，湘左右，惠宣敷。見說韓公城下，米鬥只三錢。人願公歸臺鼎，我願公歸草隱，九老要齊肩。歲歲祝公壽，風月滿梅川。
初月
作者：鄭克己
朝代：宋

初月當樓動，風簾倚望斜。
光虧微有暈，桂薄不成花。
雲淡明林葉，溪清印岸沙。
去年寒露白，旅食在京華。
別蔣世修
作者：鄭克己
朝代：宋

傳道賢關客，尋山向會稽。
春風千里別，花路寸心迷。
天倚吳江闊，雲隨禹穴低。
蘭亭得遺墨，爲我好封題。
憶別
作者：鄭克己
朝代：宋

憶別富公子，山桃兩度花。
人情皆念舊，客路不如家。
野草連天闊，重山抱日斜。
寄書無過鴈，愁眼眩飛鴉。
旅中遇故人
作者：鄭克己
朝代：宋

雲薄清溪水，天寒黄葉風。
鄉關三載別，客路一樽同。
舊事如昨日，問年俱老翁。
相看今古意，淚冷菊花叢。
架壁
作者：鄭克己
朝代：宋

架壁珍藏萬古書，世間清絕在吾廬。
緣瓶香破分家釀，曲圃雲開剪露蔬。
白日漸隨秋意短，故人盡向老來疎。
今年種得回蜂菊，亂點東籬玉不如。
水國
作者：鄭克己
朝代：宋

水國烟霞客，春來始定居。
老逢人事懶，貧覺舊交疎。
隙影窺蟾滴，芸香散篋書。
西湖風月好，不到一年餘。
水閣
作者：鄭克己
朝代：宋

水閣臨堤晚，簾鈎暖翠通。
睡驚鶑去後，夢到蝶邊空。
春欲從人別，花消昨日紅。
多情湖上浪，拍拍戀東風。
浙江十六夜對月
作者：鄭克己
朝代：宋

急槳浮天闊，長江得月遲。
最憐新缺後，全勝未圓時。
夜雪潮千尺，秋風桂一枝。
潛蛟易翻動，怨笛莫驚吹。
繫纜
作者：鄭克己
朝代：宋

繫纜縈回浪，昏林入暮鴉。
水窮人有路，天盡客無家。
蕉葉浮春蟻，魚歌隔浦沙。
醉眠星斗下，尋夢卜年華。
蘆花
作者：鄭克己
朝代：宋

眇眇臨窗思美人，荻花楓葉带雞聲。
夜深吹笛移船去，三十六灣秋月明。
送中書王舍人使北虜
作者：鄭克己
朝代：宋

細馬縷金鞍，文星使可汗。
袖中天詔重，帳外節毛寒。
烽火燕城急，塵沙朔野寬。
安邊在大體，何必斬樓蘭。
過大浪灘
作者：鄭克己
朝代：宋

急浪吹飛雪，鳴篙破曉灘。
異鄉人易老，行路古來難。
玉露晨初濕，天河夜不乾。
飄流雙鬢白，未有一枝安。
過李老隠居
作者：鄭克己
朝代：宋

南渡中興老，幽棲日月長。
買山供杖履，引水到池塘。
習懶今成癖，貪盃剩欲狂。
相過舊賓客，不換野衣裳。
青衫
作者：鄭克己
朝代：宋

青衫著破禁中羅，楚澤吳江幾度過。
仕宦宛如杯水澹，朝廷空有故人多。
漁村疎竹明風旆，烟浦斜陽起暮歌。
欲買田園歸海上，此身無奈客愁何。
飄轉
作者：鄭克己
朝代：宋

飄轉未歸客，風帆不夜舟。
斷雲依水定，薄月带沙流。
香倚黄花岸，心清白露秋。
林鴉棲未穩，飛亂北山頭。
句
作者：鄭內翰
朝代：宋

西風吹得一枝生，昂首風前飛不去。
溪橋晚興
作者：鄭協
朝代：宋

寂寞亭基野渡邊，春流平岸草芊芊。
一川晚照人閒立，滿袖楊花聽杜鵑。
錢塘晚望·其一
作者：鄭協
朝代：宋

錢塘江上夜潮過，秋靜寒烟白露多。
吳越青山明月裏，舟人齊唱異鄉歌。
錢塘晚望·其二
作者：鄭協
朝代：宋

年年如燕一還家，又訪幽居過水涯。
風雨滿城春欲暮，山中猶有碧桃花。
錦屏峰
作者：鄭南
朝代：宋

霍童佳境本天成，十里蓮花遍處生。
山色依然仙不至，月明徒自憶吹笙。
寒食登韓亭
作者：鄭厚
朝代：宋

燔身介子意何忙，理迹昌黎道更光。
慷慨一封論佛骨，流離萬里入蠻鄉。
孤芳亭角留韓木，遺愛人心比召棠。
勿謂筆端無造化，如何祛鰐似祛羊。
林和靖墓
作者：鄭厚
朝代：宋

山前山後冢纍纍，處士孤墳沒草萊。
古宅更遭新燒火，荒林難覓舊栽梅。
月香水影詩空好，鶴怨猿驚客共哀。
回首西泠橋外寺，晚來金碧擁樓臺。
登䂬溪仙人巗
作者：鄭厚
朝代：宋

短帽依然九日風，巖頭的的問仙翁。
神仙料不私將橘，乞與陳黄方薛公。
登東山
作者：鄭厚
朝代：宋

小雨上東山，層層着意看。
尋泉行處僻，就石坐來寒。
赤舄歸周旦，蒼生起謝安。
功能成底事，一抹暮雲殘。
熙寧橋
作者：鄭叔僑
朝代：宋

千尋水面跨長橋，隠隠晴虹卧海潮。
結駟直通黄石市，連艘橫斷白湖腰。
建溪
作者：鄭叔明
朝代：宋

水色山光表裏清，野花溪柳意相迎。
狂歌驚鷺灘頭散，欹枕看雲嶺上生。
峰曲轉帆疑路盡，潭深飛棹覺舟輕。
歸程漸喜鄉關近，竹戶楓林雞犬聲。
和晦庵齋居聞磬韵
作者：鄭可學
朝代：宋

纖月照幽林，秋氣一何爽。
散步豁煩襟，曠然息羣想。
忽聞玉磬裏，泠泠送清響。
頓令塵慮空，頗覺道心長。
大滌洞天留題
作者：鄭名卿
朝代：宋

問路先從通濟橋，沿溪長岸去迢迢。
人間別有神仙境，雲裏深藏古洞霄。
石穴幽陰然火照，琳宮清曠隔塵囂。
山蟠九鎖人希到，得侶同遊俗慮消。
哭妹貞娘節烈
作者：鄭君老
朝代：宋

哀哉吾妹兮，生不逢時。
痛哉吾妹兮，死此亂離。
灰塵漲空兮，鐵騎南馳。
旌旗蔽野兮，日色無輝。
兇徒蜂起兮，濁亂民彝。
恣行劫掠兮，四野傷悲。
我妹遇茲兮，尚在閨闈。
若逃患難兮，計無可爲。
恐被污辱兮，决死無疑。
一刀自刎兮，澌血淋漓。
死仆於床兮，不變容儀。
刀不落地兮，手尚堅持。
英烈如生兮，人誰敢欺。
嗟我獨生兮，於世何裨。
汝危莫援兮，恨無窮期。
悠悠我思兮，泣涕漣如。
人皆有死兮，特出異宜。
哀哉痛哉兮，噫嘻。
獨存汝名兮，萬古無遺。
諸葛廬
作者：鄭吾民
朝代：宋

瑯琊一室雲，獨許老龍卧。
英氣宇宙春，君臣重三顧。
歲久化爲墟，白日聚狐兔。
惟有忠臣心，風雨不可破。
句
作者：鄭周卿
朝代：宋

鶴歸空有恨，雲散本無心。
大滌洞
作者：鄭國輔
朝代：宋

去縣十八里，傳名千萬年。
三山空隔海，一柱獨擎天。
驂馭歌司馬，燒丹扣葛仙。
誰云塵俗骨，亦得嗣前賢。
洞霄宮
作者：鄭國輔
朝代：宋

自憐蹤迹又塵埃，再見溪山眼便開。
野水縈紆通路過，閑花疏淡放春回。
玉清緲緲排仙仗，金碧峨峨煥寶臺。
十里暮雲橫九鎖，却如騎鶴下蓬萊。
清音亭
作者：鄭國輔
朝代：宋

山泉潄玉琴，塵世誰知音。
植杖憩于此，頓消名利心。
瀑布
作者：鄭國輔
朝代：宋

終日湍流怒作聲，憑欄便覺耳根清。
龍君雅欲助奇觀，故把銀瓶瀉水晶。
翠微亭
作者：鄭國輔
朝代：宋

滿眼青山倦應酬，小亭回護頗知休。
撚髯索句空歸去，疑在飛來峰上頭。
雲根石·其一
作者：鄭國輔
朝代：宋

輪囷一片出無心，未許蒼苔久見侵。
六月旱田天不雨，願將膚寸霈爲霖。
雲根石·其二
作者：鄭國輔
朝代：宋

滿耳環珮聲，雲根綫寒玉。
雨過勿雷吼，老龍鼾正熟。
鳳洞
作者：鄭國輔
朝代：宋

古木森森翳女蘿，四山環抱鬰嵯峨。
此間定有荆山璞，未審何時遇卞和。
斬開綠棘黄荆路，巖上采霞摇影動。
洞裏仙人醉不知，巖前留下無聲鳳。
我今行向洞前來，是洞須開鳳莫猜。
便好跨遊三島去，等閑抖擻輕塵埃。
龍洞
作者：鄭國輔
朝代：宋

泥蟠蟄卧久潜蹤，一旦青雲得路通。
利物濟人功已了，却遺凡骨返仙宮。
絳溪
作者：鄭城某
朝代：宋

一带波光遶翠屏，森森萬木擁幽清。
小臣已作□□想，願賦中興頌聖明。
句·其一
作者：鄭域
朝代：宋
体裁：句

九里花田地。
句·其三
作者：鄭域
朝代：宋
体裁：句

果子庵摩勒。
句·其二
作者：鄭域
朝代：宋

檳榔共聘幣。
句·其四
作者：鄭域
朝代：宋

旅程一見錯歡喜，彷彿吾鄉茉莉花。
山丹花
作者：鄭域
朝代：宋

團欒蜂蕊簇枝間，鉛鼎成丹七返還。
乞與幽人伴幽壑，不妨相對兩朱顔。
昭君怨
作者：鄭域
朝代：宋

道是花來春未。道是雪來香異。竹外一枝斜。野人家。冷落竹籬茅舍。富貴玉堂瓊榭。兩地不同栽。一般開。
檳榔
作者：鄭域
朝代：宋

海角人煙百萬家，蠻風未變事堪嗟。
果堆羊豕烏青欖，菜飣丁香紫白茄。
楊棗實酸薄蒳子，山荼無葉木棉花。
一般氣味真難學，日啖檳榔當啜茶。
浣溪沙
作者：鄭域
朝代：宋

酒薄愁濃醉不成。夜長敧枕數殘更。嫩寒時節過燒燈。已自孤鸞羞對鏡，未能雙鳳怕聞笙。莫教吹作別離聲。
玉蕊花
作者：鄭域
朝代：宋

維揚后土廟瓊花，安業唐昌宮玉蕊。
判然二物本不同，喚作一般良未是。
瓊花雪白輕壓枝，大率形模八仙耳。
山谿野路多見之，樵夫摧殘如獮薙。
比之玉蕊似實非，金粟冰絲那有此。
花鬚中有碧膽瓶，別出瓏璁高半指。
清馨靜夜衝九天，招隠瑶臺女仙子。
乘風躍馬汗漫遊，偷折繁香分月姊。
紫莖柘葉荼䕷條，少到尋常人眼底。
翰林內苑集賢閣，雨露承天近尺咫。
後生不識天上花，又把山礬輕比擬。
葉酸而澀供染黄，不著霜縑偏入紙。
江鄉老少知此名，鄭榐瑒音無正字。
方言土諺隨舌訛，烏馬成焉固應爾。
畫堂春
作者：鄭域
朝代：宋

東風吹雨破花慳。客氈曉夢生寒。有人斜倚小屏山。蹙損眉彎。合是一釵雙燕，卻成兩鏡孤鸞。暮雲修竹淚留殘。翠袖凝斑。
素馨花
作者：鄭域
朝代：宋

妙香真色得之天，羞御鉛華學女妍。
只向溫柔鄉裏活，怕寒不許上林傳。
茉莉花·其一
作者：鄭域
朝代：宋

風韵傳天竺，隨經入漢京。
香飄山麝馥，露染雪衣輕。
茉莉花·其二
作者：鄭域
朝代：宋

玉瑳蓮子作尖丸，龍腦熏香簇滿冠。
好是瑩無紅一點，苦教紅却不堪看。
遊黄楊巖
作者：鄭域
朝代：宋

暮秋訪幽隠，謝屐凌崩空。
行到山頂間，還與平地同。
舉手抉層雲，下視無高峰。
疏藤挂赤虯，粘苔糝青茸。
面首三神山，縹緲滄海東。
指點笑語高，吹聲半天中。
安得大鵬背，載我遊無窮。
闍提花
作者：鄭域
朝代：宋

此花移種自招提，借佛爲名識者希。
優缽曼陀果何似，併參香爭問因依。
霜天曉角
作者：鄭域
朝代：宋

綠雲剪葉。低護黃金屑。占斷花中聲譽，香與韻、兩清潔。勝絕。君聽說。是他來處別。試看金衣猶帶，金庭露、玉階月。
題法相巖
作者：鄭域
朝代：宋

法相具諸相，寶方無定方。
突兀虎豹立，嵌空蛟龍藏。
入地轉輪遠，透天圓竇光。
何人鑿混沌，擲棄官路傍。
題靈惠
作者：鄭域
朝代：宋

高山如逸民，不肯近人迹。
孤峭尺五天，空洞容數百。
不招龍自來，其下爲窟宅。
天下待霖雨，胡爲躭睡癖。
我今喚飛廉，駕汝上空碧。
吾鞭不妄施，慎勿憚勞瘠。
驀山溪
作者：鄭域
朝代：宋

嫣然一笑，風味人間沒。來自廣寒宮，直偷得、天香入骨。軟金縷屑，點綴碧瓊枝，花藏葉，葉籠花，剛被風吹拂。道人衾帳，不用沈煙熨。插滿枕屏山，覺身在、藍橋仙窟。一觴一詠，消得九秋愁，籬邊菊，畹中蘭，甘避芳塵不。
卧羊山
作者：鄭士懿
朝代：宋

見羊疑是已叱石，見石翻疑未叱羊。
非石非羊何所見，這些意思難商量。
和徐夢發題超覽亭
作者：鄭士懿
朝代：宋

幾年江海客，復此預筵賓。
地勝山川別，天晴草樹新。
高歌千佛駭，一笑萬家春。
珍重梁間扁，時時爲掃塵。
牡丹亭
作者：鄭士洪
朝代：宋

綠楊深處兩三家，幾度凭闌看紫霞。
雲錦已空煙水闊，轉教人憶舊時花。
漁父
作者：鄭夢周
朝代：宋

披却蓑衣翁自漁，青荷包飯柳穿魚。
時歸坐在短篷底，白占一溪雲水居。
哀夏孝女
作者：鄭大惠
朝代：宋

射生戶，北山有虎何不射。
豈不聞夏家有女年十五，隨父樵薪入山塢，父行在前忽遭虎。
女見父傷奮不懼，號泣逐之爲虎語。
逐之不已虎反顧，棄其父□銜女去。
人言其父死亦苦，我言最苦是其女。
想女失父逐虎時，眼不見虎惟見父。
射生戶，我今重告汝。
汝之生，豈無父與母。
勿謂官差尚猶豫，被爾甲兮張爾弩，况虎殺害人多天已怒。
嗚呼，虎害人多天若怒，天又何必使渠生下土。
玉簪花
作者：鄭大惠
朝代：宋

玉色瓷盆綠柄深，夜涼移向小窗陰。
兒童莫訝心難展，未展心時玉似簪。
江西宗派
作者：鄭天錫
朝代：宋

西江一水活春茶，寒谷青燈夜撥花。
人比建安多作者，詩從元祐總名家。
宮商迭奏絃邊雁，鼓吹都慚井底蛙。
身在天南心太史，幾番搔首夕陽斜。
君山
作者：鄭奎
朝代：宋

歲晚征顔嘆飄泊，日暮江城吹畫角。
倚欄無地吊興亡，松風落子驚飛雹。
雲凝蒼梧愁不收，英雄淚灑涇渭流。
眼前不着沙洲礙，望到中原天盡頭。
句
作者：鄭如幾
朝代：宋
体裁：句

看朱成碧醉中眼，施粉太白尊前人。
句
作者：鄭子信
朝代：宋

古人隨水去不返，此字與山留無窮。
三賢祠
作者：鄭子思
朝代：宋

飛鳳屹立萬仞壁，下有深淵不可測。
問訊深淵有何物，驕然桀鷔護巢穴。
尋常任意自出沒，砥柱中流噴濤雪。
舟人偶有毫厘失，挫手嬰鱗即粉骨。
每到王正上七日，昂頭掉尾見金脊。
霽嚴收怒了無迹，共與邦人供踏蹟。
灘頭雞卜人得吉，鼓吹鞦韆總春色。
但見五采文煥發，盡是前賢醉鴉墨。
今來古往幾風月，要之勿用果何益。
莫邪尚不終磨滅，筇杖一躍肯跼蹐。
我龍會見乘霹靂，起作甘霖沛天澤。
八聲甘州
作者：鄭子玉
朝代：宋

漸鶯聲近也，探年芳、河畔扼輕輪。旋東風染綠，綿綿平野，無際煙春。最苦夕陽天外，愁損倚闌人。無奈瀟湘杳，留滯王孫。冷落池塘殘夢，是送君歸後，南浦消魂。賴東君能客，醉臥展香茵。儘教更、行人遠，也相伴、連水復連雲。關山道，算無今古，客恨長新。
題苕溪道觀壁
作者：鄭子覃
朝代：宋

紛紛紅雨入蒼苔，密蔭新成鶑友來。
擬逐幽人夢蓬島，一聲裂竹故驚回。
題朱文公唐石墳庵
作者：鄭宅
朝代：宋

雲谷高風挽不留，尚餘書澤賁松楸。
山瞻泰華巖巖聳，水接濂伊混混流。
千古爲渠開日月，百年知我有春秋。
自憐晚學無仙骨，空把遺編記話頭。
探梅過西湖
作者：鄭安恭
朝代：宋

郊坰一到眼偏明，古寺寂無鐘磬聲。
共上籃輿尋勝事，獨先冠蓋愧雙旌。
探梅載酒成幽趣，縱步登山喜晚晴。
自顧遨頭最衰老，不才何幸守邊城。
朱喬年尉公舉男往賀·其一
作者：鄭安道
朝代：宋

今宵湯餠會，滿座桂香來。
圓月飛金鏡，流霞泛玉杯。
渥洼元異種，丹穴豈凡胎。
載路聲聞徹，祥光燭上台。
朱喬年尉公舉男往賀·其二
作者：鄭安道
朝代：宋

瑞氣靄南山，弧懸別墅間。
此時誇降嶽，他日見探環。
席敞籬花艷，樽浮竹葉斑。
老夫歌既醉，拄杖月中還。
獻闕廷
作者：鄭宷
朝代：宋

韓陽風景世間無，堪與王維作畫圖。
四顧羅山朝虎井，一條带小繞龜湖。
形如丹鳳飛銜印，勢似蒼龍卧吐珠。
此處不堪爲縣治，更於何處拜皇都。
夾漈草堂
作者：鄭寅
朝代：宋

地隔一區石，山高兩漈深。
弓旌已陳迹，泉石高餘音。
若不登茲境，何由見古心。
遺編湮沒久，思與共追尋。
和李侍郎移竹
作者：鄭將
朝代：宋

仲夏竹迷日，長竿带筍移。
地生宜雨潤，根淺畏風吹。
斸破沿階蘚，添成宿鳳枝。
子猷清洒（鐸案：當爲酒）意，應與渭川期。
思越人·朝天子
作者：鄭少微
朝代：宋

欲把長繩繫日難。紛紛從此見花殘。休將世事兼身事，須看人間比夢間。紅燭繼，豔歌闌。等閒留客卻成歡。勸君更盡一杯酒，贏得浮生半日閒。
鷓鴣天
作者：鄭少微
朝代：宋

誰折南枝傍小叢。佳人豐色與梅同。有花無葉真瀟灑，不問胭脂借淡紅。應未許，嫁春風。天教雪月伴玲瓏。池塘疏影傷幽獨，何似橫斜酒盞中。
寄茅處士知至
作者：鄭少連
朝代：宋

世爭趨捷徑，君獨掩柴關。
名利紅塵老，詩書白日閑。
情恬神氣逸，琴淡古風還。
誰識冥冥意，軒裳咳唾間。
句·其一
作者：鄭居中
朝代：宋

邱壑未應容謝傅，衮衣行見命周公。
句·其三
作者：鄭居中
朝代：宋

殿上神光瞻舜禹，壁間俊氣識伊萊。
句·其二
作者：鄭居中
朝代：宋

自有薰風來解慍，更無箕舌巧爲讒。
挽顧學正·其一
作者：鄭居中
朝代：宋

可惜病相如，誰尋封禪書。
雙親千里外，一葉九秋餘。
風露翻歸旐，塵埃鎖故廬。
虎丘山下路，會葬有鄉車。
挽顧學正·其二
作者：鄭居中
朝代：宋

廣文官舍冷如冰，幾歎朝衫脫未能。
忽買春田埋玉地，猶懸絳帳讀書燈。
佳名空綴仙都石，妙偈爭傳海寺僧。
一幅粉旌春水漫，惜君誰不涕奔騰。
謁王寀
作者：鄭州書生
朝代：宋

照影空濛山色裏，背人撲鹿水禽飛。
梅花落盡春寒在，細雨斜風點客衣。
送頭陀赴廬山寺
作者：鄭常
朝代：宋

僧家無住著，早晚出東林。得道非真相，頭陀是苦心。持齋山果熟，倚錫野雲深。溪寺誰相待，香花與梵音。
遊青城
作者：鄭庭芬
朝代：宋

短筇穿白雲，直上孤峰頂。
下瞰六時崖，前臨七折嶺。
陸子泉
作者：鄭庭芬
朝代：宋

塔中老宿空留影，湖上嬰兒漫記名。
唯有階前一泓井，至今不改舊時清。
題昌州牛尾驛
作者：鄭庭芬
朝代：宋

龍尾道中退朝客，雕鞍寶馬黄金勒。
誰憐遠使足馳驅，夜半孤村牛尾驛。
句
作者：鄭庭芳
朝代：宋

洗筆池頭煙淡淡，鳴琴臺畔水悠悠。
金泉步虛臺
作者：鄭庭芳
朝代：宋

平生酷信退之詩，謝女仙蹤頗自疑。
不到步虛臺下看，瓊臺瑤佩有誰知。
水調歌頭
作者：鄭庶
朝代：宋

千古釣臺下，老盡去來人。倚空絕壁，朝暮秀色只如春。高掛瀑泉千尺，洗到雲根山骨，無處著風塵。秋盡玉壺冷，別是一乾坤。問當日，中興將，漢功臣。雲臺何在，寂寞誰復記丹青。爭似先生標緻，長共清風明月，不減舊精神。無限興亡意，舒捲在絲綸。
卓錫泉
作者：鄭康佐
朝代：宋

大士西方來，誅茆老幽麓。
振錫風雲上，飛泉湧山腹。
一泓自清甘，千里田疇足。
源深而流長，何必貴川瀆。
夜樂池
作者：鄭康佐
朝代：宋

清籟起虛壑，笙竽驚夜眠。
音調自諧暢，恍如奏鈞天。
真仙聚臨賞，鸞鶴舞蹁躚。
凌晨日杲杲，濯纓弄潺湲。
水簾洞
作者：鄭康佐
朝代：宋

仙人開碧戶，玉溜瀉潺淙。
飛流散珠璣，灑落隨天風。
三伏不知暑，有如水晶宮。
平生邱壑性，歌嘯翠微中。
白雲庵謁先君寺丞詩
作者：鄭康佐
朝代：宋

清癯野鶴姿，問道羽衣客。
白雲濯飛泉，青霞窺裂石。
閒猿嘯清曉，藥鳥鳴日夕。
幽人不可見，百拜訪遺跡。
石樓
作者：鄭康佐
朝代：宋

危橋橫碧漢，隠約山之巔。
下窺滄海大，宇宙相連延。
天風吹寒水，恍惚遊飛仙。
飄飄吹凌虛，還爲塵俗牽。
羅浮
作者：鄭康佐
朝代：宋

泰華端培塿，羅浮霄漢鄰。
俯視雲烟飛，冠蓋摩星辰。
凝神想至道，窈窕難具陳。
未究訪安期，佇立空逡巡。
葛仙祠
作者：鄭康佐
朝代：宋

乘雲朝太清，烟霞鎖故宅。
逍遥十洲上，遂與人寰隔。
泉石獨泠泠，遺竈粲朱碧。
欲追汗漫遊，安得生羽翮。
蓬萊閣
作者：鄭康佐
朝代：宋

獨占林泉勝，金碧耀青冥。
憑闌俯八極，縹緲降玉京。
羣仙日往還，簫韶聞九成。
鸞鳳爲君導，恍然遊蓬瀛。
鄺仙騎牛石
作者：鄭康佐
朝代：宋

橫笛騎青牛，巖扉自開闢。
倏然乘風馭，雲收煙滅迹。
真人不可見，空遺舊泉石。
我來獨徘徊，日暮千山碧。
鐵橋
作者：鄭康佐
朝代：宋

青蜺跨兩山，龍鳳互撐拄。
頡頏來雙鳬，孰云通步武。
壺中杳靄閒，遐想神仙侶。
夢錫九霞丹，翩翩遊紫府。
黄野人庵
作者：鄭康佐
朝代：宋

至人隠洞天，蒼苔滿澗石。
長嘯響空巖，咫尺雲霧隔。
白鶴未歸來，何以慰晨夕。
流泉自涓涓，秋宵山月白。
上衆官
作者：鄭廣
朝代：宋

鄭廣有詩上衆官，文武看來總一般。
衆官做官却做賊，鄭廣做賊却做官。
對菊懷陸子靜
作者：鄭建古
朝代：宋

落落薌城二老翁，白鬚遙映菊英中。
交成晚節人彌淡，吟到寒花句亦工。
灌溉已欣分綺色，扶持還藉挹芳叢。
吾徒素愛凌霜質，相對應知臭味同。
定光南安巗·其三
作者：鄭弼
朝代：宋

路入雲山幾萬層，豁然巖宇勢崢嶸。
地從物外囂塵斷，天到壺中日月明。
定光南安巗·其二
作者：鄭弼
朝代：宋

香風影裏迎新魄，梵唄聲中見落暉。
自恨勞生名利役，不能來此共忘機。
汀州定光南安巖詩二首（題擬）·一
作者：鄭弼
朝代：宋

石聳靈巖接太虛，百千年稱定光居。
未知天上何方有，應是人間別地無。
翠光巖
作者：鄭得彝
朝代：宋

一棹巨川舟，相隨物外遊。
芳塵曾未逐，春興若爲酬。
酌石花陰濕，題巖蘚墨浮。
沙鷗應笑我，留住瀫溪頭。
龍游八景
作者：鄭得彝
朝代：宋

雨急林花第幾峰，層層巖翠沐嵌空。
回頭萬象皆生意，綠遍天涯造化功。
龍游八景·別浦歸帆
作者：鄭得彝
朝代：宋

望斷烟波眼欲空，霞光明襯暮天紅。
水高數尺舟歸急，幅幅蒲帆飽受風。
龍游八景·半山殘雪
作者：鄭得彝
朝代：宋

寒峰蒼削露痕晴，殘雪遥疑宿凍雲。
茶話尚餘清絕趣，半甌真味許僧分。
龍游八景·斷岸浮梁
作者：鄭得彝
朝代：宋

輕舠簇簇水溶溶，影落空江萬丈虹。
溱洧更無人病涉，浮梁千載紀成功。
龍游八景·村市曉烟
作者：鄭得彝
朝代：宋

微茫村市隠江湄，三兩人家欲早炊。
翠箔樓臺烟半濕，不知紅日上花枝。
龍游八景·漁村夕照
作者：鄭得彝
朝代：宋

小艇穿魚醉夕陽，柔條猶可折殘楊。
數家網罟孤村外，漁唱一聲烟水長。
龍游八景·瀫水晴風
作者：鄭得彝
朝代：宋

鮫鮹藍色染初勻，風皺粼粼渺水雲。
安得此溪還姓冉，名高千載柳州文。
龍游八景·雙港明月
作者：鄭得彝
朝代：宋

沄沄逝水夾滄洲，金耀浮光碎碧流。
夜半漁歌聲再起，一天明月兩溪秋。
句·其一
作者：鄭德普
朝代：宋

山蒸雲氣晴能雨，泉挾風聲夏亦寒。
句·其三
作者：鄭德普
朝代：宋

雁斷風仍急，鳥啼天正陰。
句·其二
作者：鄭德普
朝代：宋

石潤黏蒼蘚，澗高流白雲。
句
作者：鄭思忱
朝代：宋

讀罷西銘日未斜。
南枝開北枝未開
作者：鄭性之
朝代：宋

山北雲衣裹萼紅，山南莫恨雪乘風。
眼前開謝人心別，醉裏吟哦我輩同。
春意收香歸鼎實，月梢留影印階空。
諸君行試調羹手，來歲花邊獨釣翁。
梅花
作者：鄭性之
朝代：宋

先生多在山中宿，爲愛橫斜影上窗。
茁髮僧從深澗徙，赬肩奴過別峰扛。
和羹宰相調金鼎，止渴將軍擁碧幢。
空谷不知如許艷，沽來村酒且開缸。
落梅
作者：鄭性之
朝代：宋

夜來幾陣隔窗風，便恐明朝已掃空。
點在青苔真可惜，不如吹入酒杯中。
次君用借屋
作者：鄭恕齋
朝代：宋

拋却西湖舊綠簑，閉門無計奈愁何。
非關豪氣消磨盡，自是中年感慨多。
漫漫平波魚自躍，陰陰垂柳鳥能歌。
小樓咫尺無因到，輸與周郎日日過。
送水雲歸吳
作者：鄭惠真
朝代：宋

琵琶撥盡昭君泣，蘆葉吹殘蔡琰啼。
歸見林逋煩說似，唐僧三藏入天西。
遊鼓山
作者：鄭應開
朝代：宋

兩峯峻上半天開，一水爭奔急雪來。
眺遠直疑滄海近，洞靈曲坳湧泉迴。
慨思南北江山異，更陟嵯峨宇宙恢。
眇眇愁余歌石鼓，漫磨枯墨灑蒼苔。
句
作者：鄭戩
朝代：宋

春到不擇地，石傍花自開。
送餘姚知縣陳最寺丞
作者：鄭戩
朝代：宋

美渥卿爲佐，清談縣得才。
人從日邊別，舟渡鑑中來。
食案資鮭稟，公田剩酒材。
秋餘一憑檻，江海遍樓臺。
水國
作者：鄭括蒼
朝代：宋

水國煙霞客，春來始定居。
老逢人事懶，貧覺舊交疎。
隙影窺蟾滴，芸香散篋書。
西湖風月好，不到一年餘。
瓊花·其一
作者：鄭損
朝代：宋

瓊花今日多從辯，玉蘂唐人早有詩。
天上神仙曾枉駕，世間草木敢連枝。
無風亦識飄香處，有眼誰看墮地時。
三十年來成一夢，摩挲石刻鬢添絲。
瓊花·其二
作者：鄭損
朝代：宋

春晚驅車到古祠，看花復誦舊題詩。
少年嘗記六七月，大暑曾開三五枝。
酹酒輒來思往事，凭闌欲去立多時。
八仙彷彿多疑似，相隔仙凡只一絲。
妙香堂
作者：鄭敦芳
朝代：宋

山勢巍巍千萬重，來游仍覺思無窮。
峰巒合匝溪如斷，巖谷迴旋徑忽通。
石屋凄凉飛瀑布，竹窗虛寂灑香風。
開軒無限崢嶸景，盡日閒觀屬遠公。
句·其一
作者：鄭文寶
朝代：宋

水暖鳬醫行哺子，溪深桃李卧開花。
句·其一〇
作者：鄭文寶
朝代：宋

人辭碧落春風晚，花老朱陵古渡頭。
句·其一一
作者：鄭文寶
朝代：宋

承露氣清駒送日，觚稜人靜鳥呼風。
句·其一三
作者：鄭文寶
朝代：宋

眼界入去中。
句·其一二
作者：鄭文寶
朝代：宋

鬢間相似雪，峰外寂寒煙。
句·其一五
作者：鄭文寶
朝代：宋

偷分暇日工。
句·其一六
作者：鄭文寶
朝代：宋

登臨雖未立。
句·其一四
作者：鄭文寶
朝代：宋

久欠遊山債。
句·其七
作者：鄭文寶
朝代：宋

滿帆西日催行客，一夜東風落楚梅。
句·其三
作者：鄭文寶
朝代：宋

過關已躍樗蒲馬，誤喘猶驚顧兔屏。
句·其九
作者：鄭文寶
朝代：宋

舊井霜封仙界橘，雙溪晴落海邊鷗。
句·其二
作者：鄭文寶
朝代：宋

百草千花路，華風細雨天。
句·其五
作者：鄭文寶
朝代：宋

越絕曉殘蝴蝶夢，單于秋引畫龍聲。
句·其八
作者：鄭文寶
朝代：宋

失意慣中遷客酒，多年不見侍臣花。
句·其六
作者：鄭文寶
朝代：宋

杜曲花光濃似酒，灞陵春色老於人。
句·其四
作者：鄭文寶
朝代：宋

星沉會節歌鐘早，天半上陽煙樹微。
寒食日經秀上人房
作者：鄭文寶
朝代：宋

花時懶看花，來訪野僧家。
勞師擊新火，勸我雨前茶。
寒食訪僧
作者：鄭文寶
朝代：宋

客舍愁經百五春，雨餘溪寺綠無塵。
金花開處鞦韆鼓，粉頰誰家鬭草人。
水上碧桃流片段，梁間新燕語逡巡。
高僧不飲客携酒，來勸先朝放逐臣。
溫泉
作者：鄭文寶
朝代：宋

潺湲如燎嶺雲陰，玉石魚龍換古今。
只見開元無事久，不知貞觀用功深。
籠無解語衣無雪，堆有黄沙粟有金。
惆悵群邪負恩澤，始知夷甫少經心。
爽約
作者：鄭文寶
朝代：宋

吟遶虛廊更向闌，繡窗燈影背欄干。
燕棲鶑宿無人語，一夜蕭蕭細雨寒。
絕句三首·其一
作者：鄭文寶
朝代：宋

亭亭畫舸繫寒潭，直到行人酒半酣。
不管煙波與風雨，載將離恨過江南。
絕句三首·其三
作者：鄭文寶
朝代：宋

江雲薄薄日斜暉，江館蕭條獨掩扉。
梁燕不在人事改，雨中猶作一雙飛。
絕句三首·其二
作者：鄭文寶
朝代：宋

一夜西風旅雁秋，背身調鏃索征裘。
關山落盡黄榆葉，駐馬誰家唱石州。
讀江總傳
作者：鄭文寶
朝代：宋

行人慵過景陽宮，宮畔離離禾黍風。
庭玉有花空怨白，井蓮無步莫愁紅。
吟詩功業才雖大，亡國君臣道最同。
爭忍暮年歸故里，綸竿迴避釣魚翁。
送曹緯劉鼎二秀才
作者：鄭文寶
朝代：宋

旦夕春風老，離心共黯然。
小舟聞笛夜，微雨養花天。
手筆人皆有，曹劉世所賢。
郴侯重才子，從此看鶑遷。
送枝江秦長官罷秩
作者：鄭文寶
朝代：宋

衆論才名外，親人似古人。
官嫌容易達，家愛等閑貧。
解印詩權在，移風澤國春。
政聲交不得，慚見數鄉民。
過信陽軍白雪驛
作者：鄭文寶
朝代：宋

得罪先朝出粉圍，五原功業有誰知。
年餘放逐無人識，白雪關頭一望時。
郢城新亭
作者：鄭文寶
朝代：宋

每到新亭即厭歸，野香經雨長松圍。
四簷山色消繁暑，一局棋聲下翠微。
冰片角巾簪澗月，錦文拳石砌苔磯。
近來學得籠中鶻，迴避流鶑笑不飛。
雙筍石
作者：鄭文寶
朝代：宋

流水驚前事，清風似昔時。
重吟金谷詠，如見峴山碑。
題松滋東禪院
作者：鄭文寶
朝代：宋

百花深處小危樓，千步蒼苔到葉舟。
一夜楚江寒食雨，離人白盡未歸頭。
題緱氏山王子晉祠
作者：鄭文寶
朝代：宋

秋陰漠漠秋雲輕，緱氏山頭月正明。
帝子西飛仙馭遠，不知何處作吹笙。
香木槽
作者：鄭文寶
朝代：宋

沉檀香植在天涯，賤等荆衡水面槎。
何必爲槽飼雞犬，不如煨燼向豪家。
陪秋山相公遊大滌洞天一庵夜宿感夢
作者：鄭斗煥
朝代：宋

天柱清游尾使星，筍輿軋軋入山深。
龍行雨去泉花定，鶴叫雲來木葉陰。
松石已安通夕寐，江湖空老百年心。
圓冠方袂何仙子，夢里將詩索共吟。
贈陳宗之·其一
作者：鄭斯立
朝代：宋

昔人躭隠約，屠酤身亦安。
矧伊叢古書，枕藉於其間。
讀書博詩趣，鬻書奉親歡。
君能有此樂，冷淡世所難。
我本抱孤尚，爲貧試彈冠。
欲和南薰琴，秋風欻戒寒。
恬無分外想，賸有日晷閒。
閲書於市廛，得君羈思寬。
誦其所爲詩，刻苦雕肺肝。
陶韋淡不俗，郊島深以艱。
君勇欲兼之，日夜吟辛酸。
京華聲利窟，車馬如浪翻。
淡妝誰爲容，古曲誰爲彈。
桐陰覆月色，靜夜獨往還。
人皆掉臂過，我自刮眼看。
百年適志耳，豈必身是官。
不見林和靖，清名載孤山。
贈陳宗之·其二
作者：鄭斯立
朝代：宋

羨君家闕下，不踏九衢塵。
萬卷書中坐，一生閑裏身。
貪詩疑有債，閲世欲無人。
昨日相思處，桐花爛熳春。
剛顯廟
作者：鄭昂
朝代：宋

公昔隱居烏石岡，老觀禪師同道場。
法主懶安共徜徉，李薛咨參互擊揚。
擺脫利欲心清涼，是以能全此至剛。
黄巢兵亂來福唐，公力抗之不肯降。
欣然引頸齒劍芒，白乳上湧如雪霜。
老賊自謂暴無傷，纔殺人半於南方。
公無爵位在周行，史臣不書名不彰。
後三百年丞相張，夜夢三賢與迎將。
翌日遊山登公堂，宛如夢中貌昂藏。
再來爲州剡奏章，賜名剛顯烈有光。
葺祠爲廟飾棟梁，普與州人奉肴觴。
於薦荔丹與蕉黄，歲時來享以爲常。
我作銘詩刻其旁，千萬億載死不亡。
寄李忠定公
作者：鄭昌齡
朝代：宋

雅望三朝第一流，端如砥柱屹清秋。
愛君炯炯無他志，許國堂堂不自謀。
夢繞蒼龍新闕角，凉生黄鶴舊樓頭。
中興真主須真相，未雪雙鑾恥未休。
挽李忠定公
作者：鄭昌齡
朝代：宋

炎圖第一相蕭公，王謝風流愧下風。
力正君臣先僞楚，不將金帛問和戎。
輸忠自昔忘夷險，注意如今見始終。
駐馬佳城天莫問，寒空慘淡沒孤鴻。
謝秦檜
作者：鄭昌齡
朝代：宋

先生傲睨醉觴旁，不覺滂沱入醉鄉。
來詩恐是醉中語，使我大笑譏荒唐。
題說法臺
作者：鄭昌齡
朝代：宋

四十高峰繞法臺，峰峰嶙峋玉蓮開。
嵐光擁翠猿啼遍，松蓋移陰鶴唳回。
貝葉乍翻鐘磬暝，金沙猶伏地爐灰。
天冠隱處多奇絕，時見彌空花雨來。
題閻立本十八學士圖
作者：鄭昺
朝代：宋

閻公十八學士圖，當時妙筆分錙銖。
惜哉名姓不題別，但可以意推形模。
十二匹馬一匹馿，五士無馬應直廬。
五鞍施狨乃禁從，長孫房杜王魏徒。
一人醉起小史扶，一人欠伸若挽弧。
一人觀鵝憑欄立，一人運筆無乃虞。
樹下樂工鳴瑟竽，八士環列按四隅。
笑談散漫若飲徹，盤盂杯勺一物無。
坐中題筆清而癯，似是率更閒論書。
其中一著道士服，又一道士倚枯株。
三人傍樹各相語，一人繫带行徐徐。
後有一人豐而鬍，獨吟芭蕉立踟躕。
一時登瀛客若是，貞觀治效真不誣。
書林我曾昔曳裾，三局腕脫幾百儒。
雄文大筆亦何有，餐錢但日靡公厨。
邦家治亂一無補，正論出口遭非辜。
時危玉石一焚掃，覽畫思古爲嗟吁。
浮丘祠
作者：鄭晦
朝代：宋

青天志欲騎長虹，半生雙眼四海空。
題詩遠寄廣成子，筆力萬仞摇崆峒。
前年鶴背乘天風，翻然回首江之東。
束書歸隠黄山中，山中偶遇浮丘翁。
人生寰宇總過客，呼酒澆愁醉李白。
十畝耕雲種紫芝，酣歌擊石嫌春窄。
招浮丘，乾坤到處堪遨遊。
丈夫有志身徇國，逢時無意干封侯。
皇天恩澤盈遐陬，忍視吳楚森戈矛。
黄金白璧豈足尚，我愛文章有官樣。
長篇欲向庵壁題，憑陵豪氣三千丈。
住庵道人請書壁，禿毫轟雷停不得。
飛香灑雪淋漓濕，一夜寒風瘦蛟泣。
賀鄭簿生孫
作者：鄭暉老
朝代：宋

望及清秋到眼明，建溪溪上現長庚。
雲間鸑鷟人間見，天上麒麟地上行。
釋氏抱來真傑特，寶公摩後必奇英。
傳家已有今衣鉢，會見公侯衮衮生。
一室
作者：鄭會
朝代：宋

坐眠惟一室，貧與病相依。
風急夜沽酒，月明秋搗衣。
異鄉身是寄，久客事俱非。
忽忽誰可語，滿庭黄葉飛。
九日奉新道中
作者：鄭會
朝代：宋

嫩寒獵獵酒旗斜，古路西風欲暮鴉。
何處飛來雙蛺蝶，也知籬落有黄花。
分寧縣齋
作者：鄭會
朝代：宋

日高窗下枕書眠，带得吟情到夢邊。
過鳥觸翻枝上雪，飛鴉驚破樹頭煙。
百年世事聊供笑，千里鄉心最可憐。
亦有門前數竿竹，短琴橫膝不須絃。
劉寺
作者：鄭會
朝代：宋

紹興妃子寺，步步白雲深。
叢冢荒難認，寒泉清到今。
山高松有子，石老樹無心。
寺主疎相見，如聞亦解吟。
南浦亭
作者：鄭會
朝代：宋

山含落日暮光紫，鴈带冰雪歸影單。
柳岸一舟人不渡，蘆花風戰晚來寒。
句
作者：鄭會
朝代：宋

君未知人窮相事。
吉州寓舍
作者：鄭會
朝代：宋

處世例營營，好山長自青。
鵲毛秋凈潔，鴿影夜竛竮。
無客談時事，聽人講佛經。
雖然非所好，亦足尉飄零。
壽蘇友橘·其一
作者：鄭會
朝代：宋

一春湖上看花枝，看到青青杏子肥。
家在江南身在浙，年年生日未曾歸。
壽蘇友橘·其三
作者：鄭會
朝代：宋

金輪王壽三千歲，銅狄人生五百年。
茲事不須皆援古，無災無難即神仙。
壽蘇友橘·其二
作者：鄭會
朝代：宋

人誰安逸浪中魚，事費經營網上蛛。
記得去年生日酒，去年無此白髭鬚。
夏日吳園
作者：鄭會
朝代：宋

斫藕敲瓜酒面涼，片雲如墨不成章。
東風忽遣雨西去，相對兩烏行夕陽。
天慶觀尋裘司直碑
作者：鄭會
朝代：宋

長廊鐘鼓靜無譁，白髮高人自煮茶。
可惜斷碑無覓處，石壇微雨落松花。
定齋
作者：鄭會
朝代：宋

亂葉不停風衮衮，狂瀾既倒浪滔滔。
碧潭深處無人見，歸盡浮雲月正高。
寄棲賢渙上人
作者：鄭會
朝代：宋

棲賢橋下水流沙，開了菖蒲幾度花。
想得老師無別事，亂雲晴日補袈裟。
寄江西友人
作者：鄭會
朝代：宋

浮雲浄盡倚欄干，西望南樓未得還。
怕有舊人相借問，爲梅移屋近孤山。
寄焦瑩中在南康
作者：鄭會
朝代：宋

冬青花落麥登秋，幾度相思欲買舟。
近日客來因問訊，又聞觸熱過池州。
寄熊秋堂
作者：鄭會
朝代：宋

醉踏青山憶舊游，兩年流落古杭州。
夢隨雲影忽東去，石上蘚花無限秋。
富陽江岸
作者：鄭會
朝代：宋

江行吾所愛，不敢厭長途。
薄日生花影，輕風老麥鬚。
晚潮人趁渡，春旆客尋酤。
却望青山遠，青山有鷓鴣。
寒夜懷鄭澤民
作者：鄭會
朝代：宋

布袍寒旋整，圖事少曾諧。
挈屋來游浙，修弓欲渡淮。
家貧遲遣妹，母老苦爲懷。
深夜青燈坐，思君命亦乖。
寧都縣道中
作者：鄭會
朝代：宋

綠水橋頭小釣車，數椽敗屋柱槎牙。
年年賊火無人住，風落棠梨幾片花。
寶藏寺雨中
作者：鄭會
朝代：宋

秋城雨氣白紛紛，不見青山只見雲。
古寺半欹僧去盡，亂鴉飛上五王墳。
將抵家遇雨
作者：鄭會
朝代：宋

遄車偏值雨連天，疲馬難支又上船。
樹杪鴉兵催急棹，渡頭漁火鎖寒烟。
論心知己期將近，念子慈親望久懸。
自笑歸裝無一物，就中强半是詩篇。
懷宣州李司法
作者：鄭會
朝代：宋

憶着宣城郡，能詩李法曹。
秋今已過半，夢亦罕相遭。
風葉亂無數，雨螢飛不高。
獨來窗下坐，燈影照離騷。
擬行行重行行
作者：鄭會
朝代：宋

行行重行行，憶君行路難。
十步九縈折，一峰千巑岏。
空山叫猿猱，老石藏㺥虦。
美人隔千里，西遊何當還。
鬢髮日已老，带眼日已寬。
孤燈照殘夢，雨滴芭蕉寒。
所思不可見，悒悒清夜闌。
梅花
作者：鄭會
朝代：宋

江梅欲雪樹槎牙，雪片飄零梅片斜。
半有和風到窗紙，不知是雪是梅花。
梅雪堂
作者：鄭會
朝代：宋

素心甘澹泊，秉節性貞固。
開堂撫垂雲，徘徊閲嘉樹。
孤根倚絕壁，清光更囘互。
生平鐵石腸，不受纖塵污。
願結歲寒盟，相依共遲暮。
楊柳
作者：鄭會
朝代：宋

憶別東湖兩度春，西湖柳眼又新新。
想因一樣湖邊柳，一樣春風一樣青。
橘修鄉事
作者：鄭會
朝代：宋

壓囊紅溜滴真珠，配食江南赤鯉魚。
今日錢塘江上客，自憐吾亦愛吾廬。
游金精山
作者：鄭會
朝代：宋

春風棧閣曉雲寒，中有潺潺一玉灣。
白石寨盤青石磴，蘚花猶带漢時斑。
湖橋用朱申之韻
作者：鄭會
朝代：宋

小倚湖橋數暝鴉，竹籬深閉阿誰家。
愛渠一架酴醿白，甚欲敲門覓數花。
瑞金縣道中
作者：鄭會
朝代：宋

野水深深小逕斜，舊時聞是富人家。
亂餘田地渾無主，近有流移來種麻。
白衣寺
作者：鄭會
朝代：宋

白衣古寺瞰江流，隔斷紅塵不記秋。
深羨老僧心入定，禪房花木四時幽。
竹月亭
作者：鄭會
朝代：宋

小欄干上夕陽紅，古樹根頭雪未融。
落盡梅花人易老，主張楊柳是春風。
答田耕叟
作者：鄭會
朝代：宋

五字推敲苦，君來尉所思。
眼雖如舊識，心即要相知。
屋冷雲歸早，窗深月過遲。
過從無百步，清話綣論語。
簡頡監酒
作者：鄭會
朝代：宋

小立西風翠袖垂，淡黄蛺蝶□高低。
重門不鎖秋香冷，何處人家有木犀。
續潘探花擣衣曲
作者：鄭會
朝代：宋

白石砧，秋沉沉。
家家擣衣燈下補，惟有妾家心最苦。
妾初嫁來能幾時，良人從軍今不歸。
去時楊花未飛絮，欲着春衫裁白苧。
秋來暑盡白苧寒，遠征未必便可還。
宮裘止是賜上將，良人猶在行伍間。
擣衣擣衣寄將去，聞道分兵又西戍。
茫茫莎草生寒塵，沙場不見愁殺人。
堂前阿姑老，得君早歸好。
擣衣擣衣空斷魂，因□上有雙淚痕。
邊功未成君着力，妾身孤單君莫憶。
聞黄叔敏雙陸因寄
作者：鄭會
朝代：宋

水晶簾動影傞傞，白玉棋盤金字窠。
贏得阿誰花十八，日長深院笑聲多。
胡氏書房
作者：鄭會
朝代：宋

臘盡山中不見梅，閉門高枕夢瑶臺。
午窗晴日蜂喧紙，忽有麻溪道士來。
與國軍道上
作者：鄭會
朝代：宋

時節近清明，雲官未放晴。
落花春緒懶，飛絮客情輕。
新上誰家冢，深林宿處程。
相看一巵酒，爲爾暫忘情。
衢州道中
作者：鄭會
朝代：宋

生色薔薇插鬢斜，閑隨女伴摘新茶。
回頭見客低頭笑，却拾殘花貼面花。
西湖客舍
作者：鄭會
朝代：宋

數日秋風早，單衣補未圓。
長貧身事缺，多病主人憐。
賣藥僧歸寺，看山客借船。
推窗正烟雨，坐看白鷗眠。
謝送酒
作者：鄭會
朝代：宋

刺豹朝淋血，烹龍莫泣脂。
分君新甕盎，及我舊鴟夷。
竹葉供浮蟻，春風入朶頤。
扶衰拜嘉惠，時復一中之。
豫章客樓
作者：鄭會
朝代：宋

薺菜花開雨未晴，章江煙柳正愁人。
無錢可買東風醉，自寫唐詩過一春。
送孔炳先歸宜春
作者：鄭會
朝代：宋

微吟五箇字，客路惜年華。
人世誰無別，子行吾憶家。
濕雲生竹菌，晴雪噤梅花。
明日煙波遠，孤舟自煮茶。
送程峴坡過揚州
作者：鄭會
朝代：宋

輕衫濕雨過淮東，鶴背功名酒一中。
歇馬不須尋古事，隋家陵樹正秋風。
送金松槜歸永嘉
作者：鄭會
朝代：宋

可惜西風早，無因得放遲。
吹將客歸去，空有夢相隨。
舊舍松根在，新坊酒價低。
倘行天竺路，須爲訪留題。
酬余判院
作者：鄭會
朝代：宋

新篇如許好，欲和費沉思。
相聚不爲淺，能吟獨未知。
柳含春細細，梅待雪遲遲。
重碧沽官酒，今當與說詩。
陳舍人送蒲萄
作者：鄭會
朝代：宋

黑玉之柈白玉稜，龍須馬乳剪寒藤。
自憐有母今塵土，持到黄泉喚不譍。
題峴坡書院
作者：鄭會
朝代：宋

羊公碑字晉苔昏，中有襄人古淚痕。
憶作風煙漲塵土，自今日月照乾坤。
維甌有客傷前哲，以峴名坡續後昆。
且莫掀窗看鳬白，爲君王洗漢江渾。
題邸間壁
作者：鄭會
朝代：宋
体裁：七言绝句

酴醿香夢怯春寒，翠掩重門燕子閒。
敲斷玉釵紅燭冷，計程應說到常山。
題邸間壁
作者：鄭會
朝代：宋

酴釄香夢怯春寒，翠掩重簾燕子閒。
敲斷玉釵紅燭冷，計程應說到常山。
黄叔敏許惠水梔子
作者：鄭會
朝代：宋

八觚臺子浄無塵，六尺屏風一欠伸。
忽憶西家水梔子，多時愁殺讀騷人。
齋中獨坐
作者：鄭會
朝代：宋

香殺柑花麝不如，晚窗重理讀殘書。
饑烏只道無人在，偷覷盆池一個魚。
題蔣詩翁故居
作者：鄭會龍
朝代：宋

詩翁仙去舊壇荒，雲滿空山花自香。
老盡遊人春不問，杜鵑聲裏幾斜陽。
青霞谷
作者：鄭有年
朝代：宋

少室隠居空索價，北山俗駕費移文。
道人笑破世間事，去住身心如白雲。
建炎丞相成國呂忠穆公退老堂
作者：鄭望之
朝代：宋

熙陵嘗賦釣魚篇，意屬磻溪舊所傳。
治世代天今六相，中興扶日跨羣賢。
已栽桃李滿天下，更卜林泉占海邊。
不似東山攜妓女，一觴一詠度長年。
一從奉得去年書，報道江山已定居。
應料于今台岳畔，還同自昔輞川圖。
君臣終始如公少，將相聲名自古無。
何日雍容陪杖屨，松風山徑竹籃輿。
除夕
作者：鄭望之
朝代：宋

可是今年老也無，兒孫次第飲屠蘇。
一門骨肉知多少，日出高時到老夫。
北山巖
作者：鄭樵
朝代：宋

西風曳曳片雲閒，一夜寒泉卧北山。
倚杖巖頭秋獨望，稀疏烟壠是人間。
句
作者：鄭樵
朝代：宋

官似馮唐能老去，節如蘇武不生還。
夏日題王右丞冬山書屋圖
作者：鄭樵
朝代：宋

壁間颯颯松濤起，□□□□□氷冽。
呼燈始見王右丞，毫毛矜貴逞奇傑。
揮灑冬山書屋圖，巖壑幽櫺坐高哲。
數筆蕭瑟天貌寒，不盡枯枝不盡雪。
高崕崛曲形淒肅，驅禽逐獸但松竹。
傍有一水白於峰，千頃奔茫日難昱。
絹外似覺風慘激，大江盡斷船相逐。
室中之人淡如菊，長年手携一卷讀。
窗外蒼虬恣飛瀑，欲奪造化齊冷燠。
天下無幾焦孝然，當世寧更有梅福。
苦吟抱膝此何人，乃肯蕭條立煉谷。
古今書畫技總微，貴有嶔崎生眼目。
我聞孫登居北山，隆冬披髮以自覆。
又聞昔賢暑重裘，六月御車鄙王侯。
二公氣岸皆千里，朗月白霜胸際浮。
名士逆天天不怒，冬景能暖夏能秋。
千載斯人不可致，我於畫間得其意。
揆向高飈遠遠至，筆光墨汁俱吐棄。
但懸此幅清吾心，千巖炎伏曦景熾，布褐推車我不避。
夜雨
作者：鄭樵
朝代：宋

夜雨瀟瀟至，天寒擁敝裘。
空床聽幻響，獨詠解深憂。
次第園蔬潤，參差漁火幽。
長江風浪息，何日放舟遊。
家園示弟槱·其一
作者：鄭樵
朝代：宋

天下輕黄憲，居鄰孰戴良。
暴田安足較，散絹未爲狂。
失劍羞余里，還牛讓古鄉。
家風留不墜，少賤自翱翔。
家園示弟槱·其七
作者：鄭樵
朝代：宋

學儉誠佳事，慳名豈足居。
寫多崇厚論，讀廢絕交書。
結客饒傾産，破貧累賣車。
前人家訓在，孫孔未全疏。
家園示弟槱·其三
作者：鄭樵
朝代：宋

每恨紈綺子，交遊半博徒。
棄家尋有道，舍命事名儒。
風雅非難及，今人貴與殊。
夜深何所囑，囑汝似狂夫。
家園示弟槱·其二
作者：鄭樵
朝代：宋

竹床讀史慣，土銼勿粘塵。
灑掃王維德，澆鋤郭太仁。
使才看著屐，有道驗時薪。
小物汝知謹，同心作古人。
家園示弟槱·其五
作者：鄭樵
朝代：宋

佻達憑豪族，疏狂自克家。
看人呼狗竇，縱我泛漁槎。
鑿穴安蜂豕，穿籬避管笳。
如能癡勝黠，寒食賀騮驊。
家園示弟槱·其八
作者：鄭樵
朝代：宋

隻身空後死，千卷未酬恩。
不辱看來世，貪生托立言。
無家稱馬糞，何史世龍門。
負石今愁晚，中宵弔屈原。
家園示弟槱·其六
作者：鄭樵
朝代：宋

誰使余爲墨，朝朝哭染絲。
獵鷹才子累，殺虎古人癡。
早信山宜面，休嫌谷可移。
日光圖史滿，炳燭却驚遲。
家園示弟槱·其四
作者：鄭樵
朝代：宋

讀書經百卷，見影豈須驚。
中夜山精笑，寒燈草魅爭。
脫冠神采足，擲樏眼光明。
面壁吾常事，菴題天耐名。
建炎初秋不得北狩消息作
作者：鄭樵
朝代：宋

昨夜西風到漢軍，塞鴻不敢傳殷勤。
幾山衰草連天見，何處悲笳異地聞。
犬馬有心雖許國，草茅無路可酬君。
微臣一縷申胥淚，不落秦庭落暮雲。
弔采石渡頭將軍
作者：鄭樵
朝代：宋

石頭城下何紛紛，將軍疋馬氣如雲。
金鼓死兮弓矢休，勢失英雄不自由。
風淅淅兮月沉沉，荻花滿岸江水深。
千年江水留明月，一片將軍報國心。
採茶行
作者：鄭樵
朝代：宋

春山曉露洗新碧，宿鳥倦飛啼石壁。
手携桃杖歌行役，鳥道紆迴愜所適。
千樹朦朧半含白，峰巒高低如几席。
我生偃蹇耽幽僻，撥草驅煙頻躡屐。
采采前山慎所擇，紫芽嫩綠敢輕擲。
龍團佳製自往昔，我今未酌神先懌。
安得龜蒙地百尺，前種武夷後鄭宅。
逢春吸露枝潤澤，大招二陸棲魂魄。
插秧歌
作者：鄭樵
朝代：宋

漠漠兮水田，裊裊兮輕煙。
布穀啼兮人比肩，縱橫兮陌阡。
昭君怨
作者：鄭樵
朝代：宋

長謝椒房草，終爲薄命身。
那教蘭蕙質，翻與雪霜親。
臉膩勻脂淺，粧殘促恨顰。
故知關北夜，無分漢南春。
紅淚殘胡月，輕衣半洛塵。
琵琶淒切語，愁殺路傍人。
昭君解
作者：鄭樵
朝代：宋

巫山能雨亦能雲，宮麗三千杳不聞。
延壽若爲公道筆，後人誰識一昭君。
晨雨
作者：鄭樵
朝代：宋

東方斜未徹，暝色淡初分。
宿鳥林中噪，淒風葉上聞。
鐘鳴催過雨，星落避行雲。
獨立草堂內，涓涓羣動紛。
村雨
作者：鄭樵
朝代：宋

荒村常寂寂，小雨自涓涓。
寒氣侵人急，野花入目妍。
看山頻當戶，聽鳥倍難眠。
萬事蕭條盡，空餘日暮煙。
東山採藥
作者：鄭樵
朝代：宋

一掬金丹向晚風，山前草木盡龍宮。
詩書便是神仙味，更笑行沖問藥籠。
湘妃怨
作者：鄭樵
朝代：宋

黄埃游輦轂，翳日冷旌旗。
龍去攀髯遠，鸞孤對影微。
魂沉江縹渺，淚染竹依稀。
枯樹空千載，寒松已十圍。
蘆花深月色，燐火劇螢飛。
橫笛瀟湘暮，哀猿何處歸。
滌愫·其一
作者：鄭樵
朝代：宋

枳棘何榛榛，猿狖不敢下。
芳苓何燁燁，雹霜不敢灑。
驊騮馳曲囏，舉足難寬假。
所以古之人，犁鋤聊自把。
滌愫·其一〇
作者：鄭樵
朝代：宋

嗟余本固陋，湛身入花渚。
未製芙蓉裳，已習離騷語。
綽約雖多姿，涕零何如雨。
季夏遭繁霜，天寒不可禦。
滌愫·其七
作者：鄭樵
朝代：宋

德行尊顔閔，股肱卑蕭曹。
明哲知寢伏，文章亦弁髦。
縱彼攀龍鱗，何如棹小舠。
人生一世間，慎勿輕自豪。
滌愫·其三
作者：鄭樵
朝代：宋

孤鳳落鷹巢，啼麟墜虎穴。
未能脫蒙茸，安得出軒凸。
迢遞空自倬，耀靈久已滅。
褆身入三門，黽勉成吾拙。
滌愫·其九
作者：鄭樵
朝代：宋

金革久不息，遐方徒憚指。
誰爲民請命，皇天猶未喜。
茂德自不綏，眷眷我梓里。
傷哉古王道，樵夫亦冷齒。
滌愫·其二
作者：鄭樵
朝代：宋

天命既倒懸，將身費椒糈。
朝行畏日薄，暮行畏齟齬。
娵娃雖見珍，衆嫭心未許。
展轉溷餔歠，敢俟慶雲舉。
滌愫·其五
作者：鄭樵
朝代：宋

八荒有禮樂，塗民以耳目。
五政不得加，七賦不能育。
古今貴天常，最厭彼嬰犢。
嗟哉生不辰，霑頂滋觳觫。
滌愫·其八
作者：鄭樵
朝代：宋

賢者不飽食，何爲仕與農。
聖人不詭時，何爲世所宗。
顯晦既有因，盛衰亦偶逢。
先秋而後春，俄頃自雍容。
滌愫·其六
作者：鄭樵
朝代：宋

潛天以不策，潛心以不手。
天人既和同，飛潛均不朽。
吾生既病勞，未敢輕俯首。
久幽不改操，旦夕謀杯酒。
岷峨自沉冥，丘壑難爲後。
滌愫·其四
作者：鄭樵
朝代：宋

修身以爲弓，矯思以爲矢。
立義以爲的，亦云善擬議。
嗚呼彼鴻漸，進德亦猶水。
我如駕其說，木舌暢所指。
漫興·其一
作者：鄭樵
朝代：宋

野鳥日啼戶外，凉風時入簾間。
老夫夢後欹枕，稚子病中解顔。
漫興·其一〇
作者：鄭樵
朝代：宋

鄰沽數盞微醉，坦腹北窗短眠。
風送松濤聒耳，驚回夢蝶翩翩。
漫興·其七
作者：鄭樵
朝代：宋

空山無人堅卧，冷竈有飯晚餐。
安得原憲與語，雪霜不受天寒。
漫興·其三
作者：鄭樵
朝代：宋

門前半畝禾苗，日午翠色可描。
笑問耦耕沮溺，何勞蓑笠終朝。
漫興·其九
作者：鄭樵
朝代：宋

臨水時思下釣，閉門聊學吞羶。
一身苦樂無定，萬事安危有天。
漫興·其二
作者：鄭樵
朝代：宋

陋巷顔回早死，柴桑陶令長生。
達觀千載兒戲，厭見一時利名。
漫興·其五
作者：鄭樵
朝代：宋

初秋一雨新凉，子夜長吟未央。
階下花枝冷艷，堂前佛火微茫。
漫興·其八
作者：鄭樵
朝代：宋

花下閒傾濁酒，人前莫道清貧。
殘生全無奢願，歲月徙倚竹筠。
漫興·其六
作者：鄭樵
朝代：宋

壺山八面蒼翠，蘭水一泓漣漪。
容我放歌問渡，憑誰拄杖支頤。
漫興·其四
作者：鄭樵
朝代：宋

今古去來有數，乾坤闔闢無涯。
人生行雲流水，處世運甕搬柴。
澗雨
作者：鄭樵
朝代：宋

飄飄雨色亂，終日悞聞聲。
釣客呼持笠，牧童喜啜羹。
輕香樹下滿，餘響谷中清。
爲謝登臨者，枕流洗耳傾。
百丈山
作者：鄭樵
朝代：宋

疊嶂聯屏飛遠近，風情物色有餘涯。
回頭四顧東西地，多少礪山壯帝家。
福寧州藍溪寺前蒙井
作者：鄭樵
朝代：宋

靜涵空碧色，瀉自翠微巔。
品題當第一，不讓慧山泉。
秋水歌
作者：鄭樵
朝代：宋

年年秋水崩江石，秋水年年連天碧。
山中草木盡號呼，江外魚龍輕虛擲。
既憐茅屋化飛蓬，又嘆蝦蟆共枕席。
人生變化不可知，且聽秋風吹蘿薜。
穀城山松隠巖
作者：鄭樵
朝代：宋

青嶂迴環畫屏倚，晴窗倒入春湖水。
村村叢樹綠於藍，列列行人去如蟻。
新秧未插水田平，高低隴麥相縱橫。
黄昏倦客忘歸去，孤月亭亭雲外生。
薌林閒居·其一
作者：鄭樵
朝代：宋

薌林蒼翠甚，極目可□詩。
梅子風前落，杏花雨後移。
清溪過半郭，孤月隠疏籬。
寂寂雲山外，蕭然獨自知。
薌林閒居·其二
作者：鄭樵
朝代：宋

薌林蒼翠甚，霽色繞吾廬。
四面鳥聲寂，一庭月影疏。
有山皆入坐，無日不安居。
好向牆東卧，看人獻子虛。
觀除夕火爆
作者：鄭樵
朝代：宋

駒隙光陰歲已殘，門門竹爆共團欒。
燒成焰焰丹砂瑰，碎盡琅琅碧玉竿。
喚轉韶光新景燠，辟除惡魅舊時寒。
主人從此占佳瑞，再入爲霖灑旱乾。
負耒歌
作者：鄭樵
朝代：宋

煙冉冉兮雨紛紛，負耒耜兮出柴門。
出柴門兮踏行雲。
茫茫山色天未分，相率歌吟兮樂耕耘。
輓通判黄子方
作者：鄭樵
朝代：宋

歌成薤露悲，秋草正離離。
昔異修文事，今同鬼伯司。
盾衰雙日落，夷惠兩風遺。
衰俗吾無恨，親曾識紫芝。
送芹齋
作者：鄭樵
朝代：宋

千載清風去不留，何人能伴赤松遊。
乞骸直到骸歸日，告老須臨老盡頭。
元亮園田何處有，向平昏嫁幾時休。
湖州別駕發深省，掛却朝冠便自由。
過桃花洞田家留飲
作者：鄭樵
朝代：宋

偶促沼渚過山家，灼灼桃花噪暮鴉。
是處竹籬環草屋，人間雞黍話桑麻。
抱琴靜聽濤聲急，對酒閒觀月色奢。
可笑南陽劉子驥，欲尋風土滯京華。
靈龜潭
作者：鄭樵
朝代：宋

泉心漱玉開心孔，山色挼藍熨眼花。
著手摩娑溪上石，他年來訪汝爲家。
題南山書堂
作者：鄭樵
朝代：宋

一泓澄澈照人間，明月團團落古灣。
不向奔流隨浪擊，獨持高潔伴雲閒。
禪房夜靜留清鑑，閬苑仙歸墜碧環。
每到軒前心轉逸，了無纖翳可相關。
題夾漈草堂·其一
作者：鄭樵
朝代：宋

堂後青松百尺長，堂前流水日湯湯。
西窗盡是農桑域，北牖無非花葛鄉。
罷去精神渾冉冉，看來几案尚穰穰。
不知此物何時了，待看臨流自在狂。
題夾漈草堂·其二
作者：鄭樵
朝代：宋

堂後施柴堂上燒，柴門終日似無聊。
蓼蟲不解知辛苦，松鶴何能慰寂寥。
述作還驚心力盡，吟哦早覺鬢毛彫。
布衣蔬食隨天性，休訝巢由不見堯。
題溪東草堂
作者：鄭樵
朝代：宋

春融天氣露微微，藥草葱芽脈脈肥。
植竹舊竿從茂謝，栽桃新樹忽芳菲。
天寒堂上燃柴火，日暖溪東解蝨衣。
興動便携樽到嶺，人生真性莫教違。
餉饁歌
作者：鄭樵
朝代：宋

提筐兮阡陌，花紅兮衣白，步遲遲兮心迫迫。
行至止兮嗟于役，低聲相勞兮日其夕。
勉子
作者：鄭氏
朝代：宋

夏日林間風，汝父心樊籠。
冬寒一爐火，嚴凝我獨坐。
汝父爲官逋，四海鎮區區。
別汝始經年，汝父鬢皤然。
歲寒霜雪落，此景誰能覺。
近聞汝知音，兩補未入學。
親戚無常心，以此加輕薄。
兄姊暗攢眉，父母非驚愕。
知汝負天才，誤失不爲錯。
遠遠報汝知，旅懷保安樂。
經史多貫串，德業加磨琢。
交友用慎擇，出處當執卓。
京國繁華地，人心險丘壑。
切切遵予言，勿爲外物鑠。
文行天所祐，仙桂在掌握。
衣錦歸故鄉，雙親乃歡躍。
重修岳陽樓
作者：鄭民瞻
朝代：宋

偏歷江山祇此樓，名傳自古又今修。
却觀湘水浮新景，重對君山記舊遊。
風月依然如故友，軒窗今復冠南州。
遠迢張相滕侯迹，幸躡前規壯勝遊。
觀稼閣
作者：鄭永中
朝代：宋

公餘乘興步危樓，十里如雲翠欲流。
多稼芃芃天外闊，平湖渺渺望中浮。
方忻民樂庭無訟，更聽農歌歲有秋。
吏責已寬聊自得，待憑詩酒寓優游。
水南寺
作者：鄭汝諧
朝代：宋

徜徉水南寺，青山在指顧。
山中八洞列，天巧于此覷。
誰謂寶方小，方是洞天數。
題盱眙第一山
作者：鄭汝諧
朝代：宋

忍恥包羞事北庭，奚奴得意管逢迎。
燕山有石無人勒，却向都梁記姓名。
題石門洞
作者：鄭汝諧
朝代：宋

每移征棹並雲根，便覺幽懷謝世喧。
皓色飛來天際雪，紅塵不到水邊門。
破荒康樂名猶在，紀勝元章字不存。
但有好山容老子，何須更訪武陵源。
題鼓山
作者：鄭江
朝代：宋

携檄來遊石鼓山，島洲疑望有無間。
大江潮落海門出，洞口雲深月戶關。
名揭君謨椽筆健，詩留子直翠珉斑。
古靈更有碑三字，屴崱須登莫倦還。
九日次應侍郎仁伯韻
作者：鄭洪
朝代：宋

九日風高快客情，穹然天宇氣澄明。
白衣酒送人難得，黄菊花開句易成。
對景渾忘披雪鬢，登高喜放遏雲聲。
古人曾墮龍山帽，爲愛金風兩腋清。
一巖
作者：鄭清之
朝代：宋

一巖洞空掛雲山，巧印穹蒼半璧環。
只爲廣寒宮殿遠，故留闕月在人間。
七月初五日城中大風雨
作者：鄭清之
朝代：宋

颶風超海撼官城，吹斷銀河徹曉傾。
瓦陣飛翻千鵠起，屐聲旁午萬蛙鳴。
駢肩重足人如醉，湧溜奔雲氣未平。
誰與箋天如帝律，毒龍斥去鎖東瀛。
三友
作者：鄭清之
朝代：宋

松號大夫交可絕，梅爲清客志相同。
英英鳳實卑餘子，楚楚龍孫過乃翁。
晚際一弓櫜素月，署中千斛糶清風。
小軒正欲供晨坐，付與遮攔曉日東。
三月二十四日自東山到金峨一宿而歸偶題壁上安晚居士自覺際航湖入東山道金文意行至此淡晴輕冷風策策有聲草樹清幽泉石雅潔如在天竺靈隠間深靚過之既暮假榻瀑通夕喧枕始印魯直夢成風雨詩粥魚鳴展鉢而去因筆一絕
作者：鄭清之
朝代：宋

橋石天台水谷簾，峰迴秀擁更深嚴。
我來便欲兼忘世，少立清風爲拂髯。
三月末泛湖
作者：鄭清之
朝代：宋

半晴陰更重，乍煖冷猶爭。
墜葉蒲芽綴，新蓴荇面生。
鐘聲带雨澀，帆力貯風橫。
客至雙飛鶴，歸歟茗可烹。
上清宮·其一
作者：鄭清之
朝代：宋

雨餘日脚到天涯，十里平山戴晚霞。
疑是千虹蟠絳闕，頻移光景入仙家。
上清宮·其二
作者：鄭清之
朝代：宋

上清山腹正便便，賸納風光似輞川。
曉雨洗開新綠岸，晚霞蘸出嫩紅天。
鞭浮野竹數莖筍，葉俯秋荷幾柄蓮。
不是西湖最佳景，更於何處著癯仙。
乍晴觀蜂房戲占
作者：鄭清之
朝代：宋

蜜蜂家計千頭奴，日併花課供蜜租。
粉紅黄白各本色，擁腫雙脚尻爲車。
採花歸來不知數，一一到門如合繻。
方春乳房湧金屋，子弟分王遣之國。
廣輪處處成甘州，饞口嚌嚅不遺力。
蜜脾割盡刲蠟膚，畢歲辛勤用謀食。
秋深冬早未見春，嗅芳咀華來藻蘋。
釀成餱糧香滿室，日日飽衙知愛君。
問誰食蜜還主臣，阜財富國今何人。
乙巳三月出湖口占·其一
作者：鄭清之
朝代：宋

幾朝花片落書奩，未信春光已屬厭。
猛省清明今日是，家家青柳壓朱簷。
乙巳三月出湖口占·其二
作者：鄭清之
朝代：宋

曉日慇懃爲着鞭，微風逐旋約輕煙。
東皇景勝渾如舊，西子妝濃許近前。
檻外客山今對展，禊時朋酒占初筵。
十年重訪蘇堤柳，總付春光入畫船。
九日即事·其一
作者：鄭清之
朝代：宋

安晚閑身晚更安，蛩宵無夢落金鞍。
通心白髮難爲染，對面青編儘耐看。
多謝紫萸占老健，喜招黄菊伴秋寒。
江城借黓生輕暖，忽有鳴蛙却爲官。
九日即事·其三
作者：鄭清之
朝代：宋

童孫競爽祝雞翁，點勘凡將句讀中。
戲指丈兄誇少壯，嬾推庚甲問雌雄。
窮秋對展三更月，迥夜傳呼萬竅風。
逗曉東窗相管領，舉頭灧灧日車紅。
九日即事·其二
作者：鄭清之
朝代：宋

甕畦籬戶小園林，獨鶴相陪省一琴。
老眡官年從實錄，貧依國息寄橫金。
詩盈弓力猶能寸，客值騷醒且枉尋。
楓葉似知酤令緩，漂摇醉臉出牆陰。
余自東山往金峨住山戒師迎於中塗到上方泉石幽勝有心匠助天巧者因成數語以贈
作者：鄭清之
朝代：宋

一奩鳴瀑寫天紳，怪石鯨奔欲化鱗。
靈隠飛來真相後，老坡重證戒師身。
居山活計今成趣，造物工夫總待人。
自喜愛閒逢勝絕，杖藜端不負殘春。
余識頔雲岑已三十年晚居覺際又八載矣近因山行疑接談麈偈語奉贈
作者：鄭清之
朝代：宋

嬾把無生話更參，月移梅影到枝南。
身心識破夢中蝶，頭角老來春後蠶。
笑斸野泉畦露菊，巧尋煖地圃霜柑。
蒲團睡足書遮眼，貝葉叢間會孔聃。
偶成呈林鄭二友兩絕·其一
作者：鄭清之
朝代：宋

人才百年能幾見，俗子一揖已累人。
元溫亦知有此客，德操未省誰爲賓。
偶成呈林鄭二友兩絕·其二
作者：鄭清之
朝代：宋

聲名谷口吾宗秀，風調西湖我輩人。
自是山巖着不得，天教蹔此伴閑身。
偶記賦王昭君謾錄之
作者：鄭清之
朝代：宋

伐國曾聞用女戎，忍留妖麗漢宮中。
如知褒姒貽周患，須信巫臣爲楚忠。
青冢不遺芳草恨，白溝那得戰塵空。
解移尤物柔强虜，延壽當年合議功。
催覺際殖芥
作者：鄭清之
朝代：宋

淡交耐久最宜蔬，風味清嚴莫芥如。
沃壤深畦須蚤計，雪中滿擬飫冰葅。
兀坐
作者：鄭清之
朝代：宋

夜聽寒蛩曉聽蟬，梧桐疎雨晚秋天。
空齋抱膝元無事，半是癡憨半是禪。
八月上弦夕
作者：鄭清之
朝代：宋

輕風熨貼晚雲開，爲放中秋半月來。
待得月圓多值雨，不如今夕共罇罍。
八月初五夢桃杏枝上皆小蕊頃刻間一花先開既而次第皆拆色殊紅鮮可愛夢中爲賦一詩覺但記其第二句戲足成之
作者：鄭清之
朝代：宋

天孫紅錦淺深裁，爲惜芳苞未肯開。
爭奈東風披拂甚，枝頭次第吐香腮。
再和·其一
作者：鄭清之
朝代：宋

青藜不解支脚力，機杼微聞隔林織。
暗香來處窮幽棲，蹇馿崎嶇牛喘息。
山中欲訪隠君子，等閑未許李邕識。
同盟頗笑五大夫，晚節污秦有慚色。
摩挱寒玉古苔蘚，從渠喚作荆山石。
雪中素隠非行怪，自是花間着不得。
直須謫仙蘇二來，溪藤快掃如鴻墨。
再和·其二
作者：鄭清之
朝代：宋

雪意賈寒欺酒力，思婦懶學迴文織。
屏山未合篆痕銷，笑倩南枝陪燕息。
冰紈絳蠟入纖手，素臉殷跗未真識。
兒癡認作春風面，剛道杏花欠顔色。
香浮紙帳夢欲醒，影到窗紗月移石。
爲梅着語將無同，左袒孤山未爲得。
吳都誇麗逸此士，十年浪費老傖墨。
再和且答索飲語
作者：鄭清之
朝代：宋

海塗之人暗摸索，如龜自遮聊以殻。
沈湘雖避屈三閭，斷髮奈逢吳太伯。
周官自詭蠯蠃蚔，羲經敢並龍蛇蠖。
嫗妃投甕甘骨醉，舌味無心寧法縛。
黄詩未足助盤飧，吳稻詎能爲歲惡。
尊前介士尚錚錚，海底漫郎終落落。
帛聲試聽響犀瓠，玉指爲渠代金錯。
掩羣而取僅遺小，誰念坑降秦政虐。
二螯六跪冒族姓，穴居頗笑鄰之薄。
縱令臏足亦可喜，中有妙解木應斫。
賸擬新篘問揚字，先賦南烹仰韓學。
蠔山馬甲不易致，岸下紫鱗方牣躍。
主人鸛鶴真耐痛，笑許子彭如水白。
再和前韵·其一
作者：鄭清之
朝代：宋

爲乏刀圭飲卯巵，黄庭空想衣朱衣。
三田未遣三彭去，九軌幾成九折危。
瘦骨可能支夜永，醉鄉那復挽春歸。
亦知有客真佳甚，握手還須笑樂爲。
再和前韵·其三
作者：鄭清之
朝代：宋

轅門怒髮彘肩巵，計相當年笑解衣。
誰識英雄千古意，肯論性命一絲危。
伏波卧看飛鳶墮，杜曲生憐獨鶴歸。
自愧此身成濩落，空搔種種欲何爲。
再和前韵·其二
作者：鄭清之
朝代：宋

若時風雨候三台，憂國豐年幾入懷。
執戟未愁方朔死，閉門唯喜子桑來。
人間宰相真如夢，天上羣仙詎可階。
事業鏤冰何所有，之乎者也矣焉哉。
再和前韵·其五
作者：鄭清之
朝代：宋

難追八駿舉瑶巵，肯向羅浮醉綠衣。
敝服真成原憲病，枯枝幾賦仲堪危。
忘憂擬問酒中聖，覓句懶從天外歸。
笑傲桑榆知有幾，春秋敢以大椿爲。
再和前韵·其六
作者：鄭清之
朝代：宋

茂先博物懵星台，世味沉酣酷鴆懷。
風月自爲無盡藏，湖山誰肯愛閑來。
競知疾下多車乘，豈悟機危蹈廩階。
幸與樂天相伴住，休論達者謂何哉。
再和前韵·其四
作者：鄭清之
朝代：宋

遂初雅喜賦天台，牆月東邊謾古懷。
雖乏平泉供宴樂，幸尋荒徑愜歸來。
蹣跚愧我無金汞，蹀躞看君上玉階。
傍舍數弓畦藥本，聊支晚歲亦優哉。
再和勸學韵
作者：鄭清之
朝代：宋

仕學優於服田力，公儀之家廢葵織。
詩書爲府道德林，樂在藏修洎游息。
濃薰班馬有餘香，暗摸曹劉豈難識。
插架牙籤映隙曛，近竹芸編侵晚色。
諸生競詫邊腹笥，正音如聞孔堂石。
從知車馬自稽古，須信熊魚可兼得。
四科褒進惟尚賢，欽想昌黎方讀墨。
再和戲黄玉泉
作者：鄭清之
朝代：宋

黄公辭酒壚，經笥捧便腹。
讀書饑鳶聲，了了崇文目。
陂澄萬頃波，巢寄一枝木。
戲題百姓眼，自笑孤舘獨。
轍涸聊相濡，神液未容漉。
嘯歌匪彈劍，悁隘殊躄足。
文織犧尊黄，句弦綺琴綠。
不見蠏杯持，徒費爾雅讀。
坐對罌卧牆，空有葉映竹。
枯腸但茶搜，燥吻遲膏沃。
主人如馬瘦，酒使欠猩僕。
思折酤媼券，欲訪義漿玉。
喟茲鯨吸量，眇矣龍驤斛。
靈根日灌溉，詩課自程督。
試當閲醫經，薄釀借神麴。
共醉靈均絲，未問長房菊。
飲興非有期，衣曬寧免俗。
杯勺雖不勝，嘔泄聽隨屬。
嬾疊陽關三，肯競梟博六。
不飲但麥豆，頗勝劉文叔。
醉騎黄犢孫，歸玩墨君族。
子爲評酒名，擬號安晚醁。
再和村邊解嘲·其一
作者：鄭清之
朝代：宋

閑身惟向靜中便，莫景侵尋絳縣年。
失解真精昏默默，且觀玄牝息綿綿。
溫柔鄉裏誰能老，冷澹生涯別有天。
笑撫脚婆爲法喜，漆園何必問經緣。
再和村邊解嘲·其三
作者：鄭清之
朝代：宋

造化真機動靜便，誰云巧智可同年。
藍田日暖煙生玉，閩嶠霜濃木有綿。
萬象爲春皆是物，一花不實豈其天。
吾身太極元同運，陽長陰消在所緣。
再和村邊解嘲·其二
作者：鄭清之
朝代：宋

暖足番君老更便，摩挱笑問阿婆年。
聊吟夜月移花影，肯向春風逐柳綿。
自有散花居丈室，何妨姹女共壺天。
鉛華列屋諸君事，乞與寒梅了世緣。